Masovna imunizacija u Srbiji - Radio Forum - Programm - COSMO - Radio - WDR\nSrbija od prošle nedelje sprovodi masovnu vakcinacija protiv kovida 19 i do sada je vakcinisano preko 300.000 ljudi, čime se svrstala u sam vrh evropskih zemalja po stopi vakcinisanih na milion stanovnika.\nPrve količine u zemlju su stigle krajem prošle godine i to iz Fajzera, a u međuvremenu i ruska vakcina Sputnjik V i kineska Sinofarm. Sve tri su dobile i dozvolu domaće agencije za lekove, a stručnjaci tvrde da su bezbedne i efikasne, pa i protiv novog tzv. britanskog soja, koji je od juče registrovan i u Srbiji.\n03:56 Min.. Verfügbar bis 26.01.2022.\nZa razliku od većine zemalja, Srbija je omogućila građanima da se preko kol centara i elektronske uprave prijave za vakcinaciju, gde unose potrebne podatke, ali mogu i da biraju proizvođača vakcine, gde u ponudi osim Fajzer, Sputnjik Ve i Sinofarm, ima i onih koje još nisu stigle u Srbiju poput Moderne i AstraZenece. Neki se opredeljuju na osnovu preporuke lekara, neki komšinice, neki se obaveštavaju na društvenim mrežama, retki se edukuju, a neki po tome koja im je država odakle dolazi vakcina na srcu. Zato ne čudi podatak, kada se znaju istorijske i druge veze, da se značajan broj građana prijavljuje za rusku. Ipak, šta god da su napisali u prijavi kada je pre nekoliko dana objavljeno da na određene punktove poput beogradskog sajma može da se dođe i bez zakazivanja i poziva, mnogi su pohrlili da prime Sinofarm vakcinu kineske kompanije, koja je do sada Srbiji isporučila milion doza i trenutno je najviše ima na zalihama. I dok su oni koji su imali zakazan termin sve završavali brzo, oni koji su dolazili neprijavljeni i bez poziva stvorili su gužve i kilometarske redove i čekali i po nekoliko sati.\nZbog stvaranja gužvi na punktovima, vakcinacija samo u zakazanom terminu\nInače, tim za imunizaciju ranije je utvrdio prioritetne grupe među kojima su pre svih zdravstveni radnici u kovid sistemu, korisnici domova za stare, socijalnih ustanova, sigurnih kuća, zatim policija, vojska, prosvetni i kulturni radnici, a naknadno su na predlog esnafskih udruženja na listu prioriteta, a zbog prirode posla, ubačeni i novinari i zaposleni u medijima. Kako bi se imunizacija nastavila po planu i bez gužvi, odlučeno je da od danas, 26.01., nema dolaska na punktove za vakcinaciju bez dobijenog poziva i termina i da se masovna vakcinacija nastavlja kako je počela na osnovu prioritetnih grupa i zakazivanja elektronski ili telefonom, objašnjava za javni servis Mirsad Đerlek iz Ministarstva zdravlja.\n„Nema potrebe da se stvaraju gužve, i zbog javnog zdravlja i zbog mogućeg pogoršanja epidemijske situacije. Država neće odustati od plana da se vakcinacija sprovodi po prioritetima i na osnovu zakazivanja preko e-uprave.“\nPolitičari primali vakcine različitih proizvođača, prva vakcinisana premijerka Brnabić\nOd danas nema dolaska na punktove za vakcinaciju bez dobijenog poziva i termina\nNa početku vakcinacije delovalo je da će odziv biti mali, zbog uticaja tzv. antivakserskih grupa, posebno na društvenim mrežama, a i istraživanja rađena krajem prošle godine su pokazala da se nešto preko 40 odsto ispitanika izjasnilo za vakcinaciju. Kako bi ohrabrili građane da se odazovu imunizaciji i odagnali sumnje u kvalitet, političari na vlasti su, kako je koja stizala, primali vakcine različitih proizvođača. Tako se prva vakcinisala još 24. decembra premijerka Ana Brnabić i primila je Fajzerovu vakcinu. Nedavno je rekla da joj je bilo svejedno koja je, ali je prva stigla Fajzer. Predsednik Skupštine Ivica Dačić dobio je rusku vakcinu Sputnjik, kao i ministar policije Vulin koji je rekao da nije birao, ali mu se želja ispunila da primi baš ruski Sputnjik. Ministar zdravlja Lončar i njegovi saradnici vakcinisali su se takođe pred kamerama vakcinom kineskog Sinofarma.\nVučić: Nabavljamo vakcine na sve načine\nPredsednik države Aleksandar Vučić je rekao da će primiti bilo koju, navodi da ne zna kada će, jer ne želi da neko kome je potrebnija ostane bez vakcine. Obećava da će sve učiniti da stignu dovoljne količine, bez obzira na, kako je rekao, trenutni rat za vakcine koji se vodi u svetu. „Borićemo se na sve načina sa svima, i pobočnim vezama i alternativnim putevima. I uopšte to ne krijem, i ponosan sam na činjenicu da je nama jedini cilj da obezbedimo zdravlje naroda, a kako ćemo mi do toga da dođemo, o tom potom, ući će u neke zanimljivije knjige u neke memoare, kada se sve ovo završi.“ Inače, preko Kovax sistema svetske zdravstvene organizacije, iako je obećano, još nije stigla nijedna vakcina, već su sve kupljene direktnim ugovaranjem sa proizvođačima. O ceni Vučić odbija da govori, ali tvrdi da ih, posebno kineske, Srbija nabavlja značajno jeftinije od drugih zemalja, a kaže da su u toku i pregovori da se Sputnjik Ve proizvodi u beogradskom Institutu Torlak.\nPrištinske vlasti zabranile Beogradu da šalje vakcine na Kosovo\nSrbija je nedavno ponudila pomoć Makedoniji od 8.000 doza Fajzerove vakcine, ali je nastao problem sa proizvođačem, pa ako se ne reši, pominje se opcija da zdravstveni radnici iz Makedonije dođu u Srbiju na vakcinaciju. I sa slanjem vakcina na Kosovo nastale su komplikacije. Kada je isporučena krajem decembra prva količina Fajzerove vakcine za bolnice u većinski srpskim sredinama, prištinske vlasti su se tome oštre suprostavile i zabranile dalju dostavu vakcina, iako je iz Beograda poslata poruka da žele da pomognu u vakcinisanju svih građana Kosova bez obzira na nacionalnst. Zbog aktuelne zabrane, svi koji žele i pripadaju prioritetnim grupama organizovano dolaze sa Kosova u Rašku i druge gradove centralne Srbiju na vakcinaciju. Veruje se da je zabrana isporuke vakcine na Kosovo deo aktuelne predizborne kampanje, i da je u tom svetlu i akcija kosovske inspekcije i policije koja vrši pretres pojedinih zdravstvenih ustanova u srpskim sredinama tražeći vakcine. To je bio povod za jučerašnji protest lekara i medicinskog osoblja ispred suda u Severnoj Mitrovici gde se od prištinskih vlasti i od međunarodne zajednice tražilo da se omogući dostava vakcina iz Beograda na Kosovo.\nProcene kriznog štaba su da, uz one koji su zaražavanjem stekli antitela prirodnim putem, pa su jedno vreme zaštićeni, treba da se vakciniše bar dva miliona stanovnika, kako bi se došlo do kolektivnog imuniteta i pobedila epidemija koronavirusa. Kada će se i da li će se to postići ne zna se iz više razloga, pre svega da li će toliko biti prijavljenih, jer je vakcinacija dobrovoljna, ali zavisi i od tempa isporuke naručenih količina vakcina, jer polovina dospelih količina, tvrde nadležni, se čuva za drugu dozu i obaveznu revakcinaciju istom vakcinom koja je primljena prvi put.\nStand: 26.01.2021, 18:26


Dnevna arhiva: 24/01/2019\nVodič za one koji žele da žive i rade u zemljama Podunavlja\nGrađani koji planiraju da žive i rade u osam zemalja Podunavlja na jednom sajtu mogu pronaći sve potrebne informacije o boravku, zapošljavanju, zdravstvenom i obrazovnom sistemu, kao i o učenju jezika u tim državama.\nInformacijama mogu pristupiti na stranici www.danubecompaš.org gde su im dostupni podaci o tržištu rada, ali i svakodnevnom životu u Nemačkoj, Austriji, Mađarskoj, Češkoj, Slovačkoj, Sloveniji, Hrvatskoj i Srbiji.\nKomitet pravnika za ljudska prava (JUKOM) predstavio je danas u Beogradu internet sajt “Kompas Podunavlja”, informacionu platformu koja olakšava integraciju stranaca i migranata, sa obaveštenjima o različitim aspektima rada i života u osam država Dunavskog regiona.\nVodič za lakše snalaženje u osam zemalja Podunavlja\nInformacijama mogu pristupiti na stranici www.danubecompass.org gde su im dostupni podaci o tržištu rada, ali i svakodnevnom životu u Nemačkoj, Austriji, Mađarskoj, Češkoj, Slovačkoj, Sloveniji, Hrvatskoj i Srbiji.\nVodič za lakše snalaženje migranata u osam zemalja Podunavlja


Aleksandrovac - grad vina - Kulturni život Aleksandrovca | Aleksandrovac - grad vina\nKulturni život Aleksandrovca\nKulturni život, pa prema tome i kulturna istorija Aleksandrovca imali bi, u kondicionalnom smislu, svoje tanke početke u dvema decenijama krajem devetnaestog veka, kada se, postepeno, i na temeljima školskog sistema i školske zgrade, u kojoj su se najčešće na svetosavskim zabavama, okupljali đaci, učitelji, građani i seljani male varoši i okoline. Iako skrajnut, bez direktnih saobraćajnih veza sa Kruševcem, pa potom Beogradom, Aleksandrovac uz sve brojnije školske naraštaje, dobija novine, publikacije, povelje i heraldiku, a devedesetih godina i prvu knjižaru, u kolonijalnoj radnji Nikole Milosavljevića Džambasa. Popularna knjiga, romantičarskog sadržaja, ulazi u sve trgovačke i zanatlijske kuće, a Narodna biblioteka, zvanično, otvara svoja vrata, ubrzo posle legalizacije Aleksandrovca.\nOd kraja prošlog stoleća, do Balkanskih ratova i Prvog svetskog, pored sve vitalnijeg prosvetnog života grada i okoline, brže i organizovanije raste i grana se kulturni život. Trgovačke i zanatlijske zabave, imaju karakter kulturnog sadržaja i umetničkih detalja, a studenti i oficiri, poreklom iz Župe, donose i pozorišne, književne, pa čak i filmske senzacije. Narodne radinosti i veštine (ćilimarstvo, rezbarstvo, klesarstvo, itd) doživljavaju i privatnu i društvenu prezentaciju. Savremena, već uznapredovala arhitektura i građevinarstvo ulepšavaju i vitalizuju grad, a prestonički "imidž" predstavlja zdanje pop Marka Bogdanovića, u kojoj je danas bogat arheološki i etnološki materijal.\nIzmeđu dva Svetska rata raste broj privatnih biblioteka, a Srpska književna zadruga, matica srpskog naroda, ima blizu sto pretplatnika. Pored Narodne, osniva se i brzo uvećava književnim fondom, Školska biblioteka. Zdravstveno prosvećivanje i osnivanja Poljoprivredne škole i Radeničke, neguju i oblikuju kulturno-prosvetne manifestacije predanog i dostojnog rada stotine građana bliskih magistrali narodne kulture i stvaralaštva. Iako bez kontinuiteta, Amatersko pozorište u Aleksandrovcu obraduje građane sa četiri ili pet predstava godišnje. Bioskop "Braće Simića", od tridesete godine, prikazuje najnovije, najpre neme filmove sa "ciganskom muzikom", iz Kožetina, a potom zvučne koji u mali gradić, naoko "bogu iza leđa" dovodi jednu Gretu Garbo, Morisa Ševalijea, Trevor Hauarda, Ramon Novara, mladu Bet Dejvis, Klerk Gebla...\nProsvetni, privredni, kulturni i zabavni život Aleksandrovca ima sve veće i svetlije mesto u medijima, onoga vremena i već uznapredovale tehnike. Stanislav Vinaver 1926. prolazi kroz mali grad ili prestonicu Župe, i zapisuje umetničku reportažu, a Veljko Milićević, urednik "Politike" u putopisu "Putovanje kroz Srbiju" posvećuje putopisni esej o čudesnom vinogradarskom amfiteatru oko kožetinske crkve. Umetnički i prosvetni život posebno, podvižnički, i organizovano vode legendarni učitelji Milutin i Jovanka Andrejić. Njima se pridružuju studenti našeg porekla, činovnici, sveštenici, zanatlije, da bi priličili svečanosti, pripremali pozorišne predstave, i razvijali zanimanje za slikarstvo, sa raskošnim "naivističkim" motivima. Sve češće Aleksandrovac posećuju knjižarski akviziteri, koji odlaze iz varoši trljajući ruke, jer su, za kratko vreme, rasprodali sve knjige svetske i domaće klasične književnosti. Pored konvencionalnih "zabava", kulturno-umetničkih svetkovina, održavaju se balovi i folklorni spektakli. Godine 193x. za Mis Vrnjačke banje i Srbije, proglašena je lepotica iz Aleksandrovca, Kaja Popović, dok je prva pratilja takođe iz Aleksandrovca, Lilja Petrović.\nGodine okupacije 1941.-1945. pri Crvenom krstu, deluje uglavnom studentskog sastava Amatersko pozorište, koje, u kafanskim salama igra Nušićeve komedije i "pisrbe" kao što su "Seoski lola" i "Devojačka kletva". Prvih meseci oslobođenja gotovo iz noći u noć, Kulturna ekipa Grupe korpusa Peka Dapčevića, izvodi šarene i kombinovane programe, sa skečevima, prizorima iz borbe i folklornim "hepeninzima". U centru grada se postavlja široko filmsko platno, tako da se najčešće prikazuju sovjetski ratni filmovi, i naši, tek upriličeni domaći dokumentarci. Ubrzo kulturni život zamire, zaostaje, da bi se pravi polet osetio šezdesetih kada počinje velika izgradnja i procvat ukupnog života i berićetnog standarda. Obnavlja se rad Narodne biblioteke i Amaterskog pozorišta, kome će desetak sezona, neporecivi obol davati i Dr Milan Milošević Žare i Života Bekrić i Milosav Mirković-Buca. Sa prerastanjem Osmogodišnje škole u Gimnaziju, i sa Poljoprivrednom srednom školom, uvećava se nastavnički kadar, koji svesrdno učestvuje u kulturnom i zabavnom životu Aleksandrovca i Župe.\nSa izgradnjom i otvaranjem Doma kulture, najzad, svi oblici kulturnog života i umetničke produkcije dobijaju široko i funkcionalno mesto. I manifestacija "Župska berba" remorkira zanimljive i posećene manifestacije: pozorišne, slikarske, folklorne, zabavne, a filmovi se prikazuju tokom cele nedelje.\nAleksandrovac postaje sustvaralačka arena umetnika iz Beograda, Kruševca, Kraljeva, Kragujevca. Na književnim večerima gostuju: Dušan Matić, Tanasije Mladenović, Mira Alečković, Desanka Maksimović, Stevan Raičković, Milić od Mačve, a Književni klub okuplja sve mlađe pesnike i pesnikinje. Zavičajni muzej dobija dostojnu zgradu legendarnog istoričara, istraživača, etnologa i neimara muzejske kulture u Župi, profesora Miloslava Bondžića. Muzej uspostavlja tvoračke veze sa Srpskom akademijom nauka i umetnosti, koje kulminiraju Simpozijumom, trodnevnim, o proslavi Osam vekova Župe Rasine sa reprezentativnim dizajnom koji je svekoliko ukrasio grad.\nIz nedara narodne, rustikalne, "naivističke" produkcije izrastaju vrsni, osobeni umetnici, prevaziđenog lokalnog značaja, slikar japanske tehnike Sava Poljanski, i vajar-rustik Stanislav Pavlović-Šuki. Iva Knežević, građanin nekolikih darova otvara galeriju "Sveti Luka", izlažući i sam svoja ulja i crteže, sa motivima iz župskih poljana i stare aleksandrovačke čaršije. Arhaičnom zabavnom životu takozvanih "Zabava" sada najčešće doprinose Lovačko udruženje i Šoferski stalež, a festival folklornih ansambala iz Srbije, Bugarske, Rumunije, Rusije, održava se svake godine u mesecu septembru.


Teretna motorna vozila, na izlazu iz zemlje, na graničnom prelazu Batrovci čekaju oko šest sati, a na prelazu Šid oko tri sata, saopštio je večeras Auto-moto savez Srbije.\nNa graničnom prelazu Kelebija zadržavanja su oko dva sata, dok su na prelazima Horgoš i Sremska Rača oko 60 minuta.\nPrema podacima Uprave granične policije, na našim putničkim terminalima nema dužih zadržavanja.\nPrema poslednjim informacijama dobijenih od Javnog preduzeća "Putevi Srbije", zadržavanja nema ni na naplatnim stanicama.\nSaobraćaj se večeras na većini putnih pravaca u Srbiji odvija umerenim intezitetom, bez zastoja i prekida, ističe AMSS.\nDA LI PROTESTE PREPUSTITI STANKAMA Šta se menja ako na čelo kolone građana izađe opozicija


Napustanje RUS gasa moglo bi da kosta EU 214 mlrd $ više\nTanjug 11. maja 2022. 19:46\nLONDON – Aktuelni plan Evropske unije za eliminisanje oslanjanja na ruski gas zamenom gasa od drugih snabdevača mogao bi da košta blok do 214 milijardi dolara više nego što je prvobitno predviđeno, ocenjuje se u današnjem izveštaju kompanije za klimatka istraživanja Ember i organizacije Global Vitnes.\nPlan Evropske komisije „REPowerEU“ koji ima za cilj da Evropu učini nezavisnom od ruskih fosilnih goriva mnogo pre 2030. godine uključuje diverzifikaciju snabdevanja gasom, ubrzanje uvođenja obnovljivih gasova, povećanje proizvodnje struje iz obnovljivih izvora i zamenu gasa u proizvodnji toplotne i električne energije.\nOvo može da smanji potražnju EU za ruskim gasom za dve trećine pre kraja 2022. godine, smatra Komisija.\nPrema istraživanju Embera i Global Vitnesa, postojeći plan EU za korišćenje gasa (od alternativnih dobaljača) mogao bi da poveća račun EU za energiju za dodatnih 264 milijarde dolara (250 milijardi evra) do 2030. godine zbog visokih cena gasa, prenosi specijalizovani portal za energetiku oilprice.com.\nPlan „REPowerEU“ će smanjiti ceh za samo 49 milijardi dolara (47 milijardi evra) po sadašnjim cenama, što znači da bi u konačnom ishodu račun EU bio za 214 milijardi dolara (203 milijarde evra) iznad prvobitnih predviđanja Komisije, saopštile su dve organizacije.\n„I dok strategija Evropske komisije ‘REPowerEU’ ima za cilj da smanji uvoz ruskog gasa na kontinent, ona se i dalje toliko oslanja na gas da će Evropa biti izložena većem trošku za 34 milijarde evra po cenama projektovanim do 2030, ili za 203 milijarde evra po današnjim cenama gasa“, konstatuje se u studiji.\nSara Braun, viši analitičar u Emberu. kaže da je „igranje na kartu fosilnog gasa gubitna opklada“.\n“Visoke i volatilne cene gasa su tu da ostanu i skupo će koštati EU. Novac je bolje potrošiti na tranziciju koja može da obezbedi stabilnu, čistu i dostupnu energiju za sve Evropljane. Naša analiza sada pokazuje da je Komisija u velikoj meri potcenila trošak za potrošače sa daljim oslanjanjem na gas“, zaključuje ona.\nOčekuje se da će Evropska komisija sledeće nedelje otkriti detalje svog „REPowerEU“ plana, u koji će biti uključeni i obnovljivi izvori energije.


Parlament: Janukoviču suditi u Hagu | Autonomija\nParlament: Janukoviču suditi u Hagu\nUsvojena rezolucija dovodi u vezu Janukoviča sa policijskom akcijom u kojoj je, kako se navodi, poginulo više od 100 građana Ukrajine i drugih zemalja\nUkrajinski parlament usvojio je danas rezoluciju u kojoj se poziva da se smenjenom predsjedniku Viktoru Janukoviču sudi pred Međunarodnim krivičnim sudom (MKS) u Hagu, nakon što bude uhvaćen.\nMKS nije primio zahtev ukrajinskih vlasti da se pokrene istraga o događajima koji su doveli do smene Janukoviča, izjavio je portparol ovog suda.\nUsvojena rezolucija dovodi u vezu Janukoviča sa policijskom akcijom u kojoj je, kako se navodi, poginulo više od 100 građana Ukrajine i drugih zemalja.\nU rezoluciji se navodi da bivšem ministru unutrašnjih poslova Vitaliju Zakarčenku i bivšem državnom tužiocu Viktoru Pšonki takođe treba suditi pred sudom u Hagu.\nPortparol MKS Fadi El Abdalah izjavio je da bilo koja vlada može da usvoji deklaraciju o prihvatanju nadležnosti ovog suda za događaje u prošlosti i da onda tužilaštvo MKS odlučuje o tome da li će pokrenuti istragu ili ne.


OVAJ ČOVEK JE UPRAVO POSTAO VEOMA MOĆAN: Izabran na jednu od najvažnijih funkcija u SAD!\nDžon Retklif, Foto: printscreen/youtube\nAMERIČKI SENAT POTVRDIO\nMesto direktora Nacionalne obaveštajne službe smišljeno je posle napada Al Kaide na Njujork i Vašington 2001. godine, kako bi se poboljšala koordinacija između svih 17 obaveštajnih službi Sjedinjenih Američkih Država, prenosi RTS\nObjavljeno: 21.05.2020. 21:45h\nAmerički Senat potvrdio je izbor Džona Retklifa na mesto šefa svih američkih obaveštajnih službi.\nZa republikanskog senatora glasalo 49, protiv bila 44 člana senata.\nTim je došao kraj privremenog mandata Ričarda Grenela.\nDžon RetklifRičard GrenelAmerički senatMandatSAD


DISHARMONIJA - UMETNICI\nDANIEL SIČ DANIJELA ŠTAJNFELD\nDRAGAN PETROVIĆ IVAN TOMIĆ\nMILORAD DAMJANOVIĆ ZORAN BAČIĆ\nDISHARMONIJA - DRUGI O PREDSTAVI\nDisharmonija Sanje Domazet pokušava da poveže motive tipične za simbolizam kroz halucinantno i orgijastično poslednje Disovo putovanje brodom "Italija", na kome je i poginuo. Ona to čini prikazujući i suprotstavljajući svet utvara duša osuđenih na večito lutanje i realnu beskrupuloznost politike, pesnikovo beznađe i slutnje sa neostvarivim i neostvarenim ljubavima - kroz makabrične prizore poslednjeg veselja na smrt osuđenih putnika broda "Italija".\nRečnik književnih pojmova\nSimbolizam - pesnički pravac u kome se između ostalog poistovećuju muzika i stihovi. Nekada pesnik reči postaje muzički pesnik, a njegovo delo "komad sugestivne muzike , dinamični niz obojenih slika, koje bi izražavale večno postojanje emocija njima imanentnim ritmom.\nTermin "prokleti pesnici" Pola Verlena, vezuje se, dakle, za simbolizam, za nove poetske drhtaje i nove duhovne nemire (Bodler, Rembo, Malarme); karakteristično je razdvajanje "ponorom" sveta umetničke imaginacije i sveta realnih, društvenih odnosa, razdor izmedju "večno proklete rase (pesnika) i onih koji raspolažu društvenom moći".\nTin Ujević: "Simbolizam je sarađivao sa Evropom i prodro na pojedinim tačkama iznad zemljišta francuskog jezika, ali ne kao prost uticaj, nego kao vremenska i prostorna potreba"\nPesnik smrti, na putu ka smrti\nPiše: . B. D. Belčević\n"Disharmonija" autorke Sanje Domazet, predstava o poslednjoj noći u životu Vladislava Petkovića Disa, imaće večeras pretpremijeru na Velikoj sceni Beogradskog dramskog pozorišta u 20 sati, dok će premijerno biti izvedena sutra. U komadu koji je režirao Nebojša Bradić, ulogu Disa tumači Dragan Petrović Pele, dok su se u ulogama njegovih saputnika na lađi "Italija", koja jedne noći 1917. godine plovi Jonskim morem i uskoro treba da bude torpedovana od nemačke podmornice, našao veliki broj imenovanih i neimenovanih likova u tumačenju - Đurđije Cvetić, Ivana Tomića, Zorane Bečić, Danijele Štajnfeld, Danijela Siča, Mikija Damjanovića, Sandre Bugarski, Sonje Živanović, Dragiše Milojkovića, Nebojše Đorđevića, Vladana Milića i Marka Živića.\nDramska spisateljica Sanja Domazet istakla je na jučerašnjoj konferenciji za štampu da "Disharmonija" nije komad o Disovom životu, ali je inspirisan njegovom biografijom ukletog pesnika u bodlerovskom tonalitetu i znaku. "Saputnici sa kojima on provodi poslednju noć u životu su bliski paklenom društvu. On ih nije mogao birati, tako da tu ima vojnika i ranjenika, ali tu ima i utvara iz njegove poezije i podsvesti, koje su sve prisutnije što su emocije jače," kaže Domazetova. "Disharmonija" je, napominju članovi ansambla, komad o ljubavi, smrti i životu kao tamnici, koji sa sobom nosi osećanje teskobe blisko savremenom čoveku. Interpretator lika velikog pesnika, Dragan Petrović Pele, dodaje da je tumačenje Disa zahtevalo pre svega potonuće u vrelo vlastite podsvesti, budući da je kreiranje uloge zahtevalo prodiranje u introvertnu ličnost o kojoj se zapravo malo zna.\nPredstava će imati premijeru i u gradu gde je pesnik živeo, Čačku, 15. marta na Velikoj sceni tamošnjeg Doma kulture, u okviru manifestacije Disovo proleće.\nUNESITE VAŠ KOMENTAR - DISHARMONIJA


Inter se mučio i u finišu stigao do devete pobede u nizu VIDEO\nIzvor: B92, 11.Apr.2021, 14:27\nFudbaleri Intera pobedili su Kaljari 1:0 u 30. kolu italijanske Serije A.\nTim Antonija Kontea se mučio sve do 13 minuta pre kraja kada je levi spoljni Mateo Darmijan zakucao loptu u gol iz peterca.\nTome je prethodnila odlična akcija Lukakua i danas rezerviste Hakimija, koji ga je poslužio kao na tacni.\n"Nerazuri" su, kada se sve sabere, zasluženo upisali devetu pobedu u nizu i čvrsto idu ka 11 godina čekanom Skudetu.\nDo nje su mogli ranije da dođu, ali nisu iskoristili nekoliko šansi, od kojih je najbolja bila Stefana De Fraja kada je pogodio prečku.\nInter sada ima 11 bodova više od drugoplasiranog Milana.\nRTS: Inter sve bliži tituli, pobede Juventusa, Napolija i Lacija\nKao da su već osvojili: Oduševljenje na "Meaci", Inter sačuvao +11 (VIDEO)\nIzvor: MozzartSport.com, 11.Apr.2021\nInter se namučio, ali savladao Kaljari..Osam kola pre kraja, Inter ima 11 bodova prednosti u odnosu na drugoplasirani Milan. Šampanjac je odavno na hlađenju, a posle današnje pobede nad Kaljarijem mogao bi i da bude otovoren,..Plavo-crni su se dobro pomučili da savladaju davljenika kom je pobeda...\nINTER SVE BLIŽI SKUDETU: Pao i Kaljari u Milanu! (VIDEO)\nIzvor: HotSport.rs, 11.Apr.2021\nU 30. kolu Serija A Inter je pobedio Kaljari rezultatom 1:0 i sada je korak bliži tituli. ‘Neroazuri’ osam kola pred kraj beže najbližem rivalu 11 bodova, iako su se namučili sa Kaljarijem uspeli su da zabeleže 11 uzastopnu pobedu. Tri boda doneo je Mateo Darmjan u 77. minutu, posle asistencije...


Do kraja sedmice biće završen krov kuće devetočlane porodice Jokić | Radio Gradiška 98,8 MHz\nDo kraja sedmice biće završen krov kuće devetočlane porodice Jokić\nPredsjednik Gradske boračke organizacije Milovan Gagić i načelnik Odjeljenja za boračko-invalidsku zaštitu u Gradskoj upravi Gradiška Radomić Pjanić posjetili su danas devetočlanu porodicu Nenada Jokića iz Petrovog Sela, borca Odbrambeno-otadžbinskog rata, i obišli radove na izgradnji kuće ove porodice.\nGagić je rekao je da su Gradksa boračka organizacija i Fondacija „Solidarsnost“ uz podršku Gradske uprave krajem juna pokrenuli akciju za izgradnju kuće porodici Jokić, koja trenutno živi u maloj i neuslovnoj kući.\nGagić je istakao da je kuća sazidana i da očekuje da će do kraja sedmice biti završen i krov kuće.\nOn je naveo da je Gradska uprava za izgradnju kuća boračkoj populaciji izdvojila 10.000 KM, što će većinom biti utrošeno za izgradnju ove kuće, te da su od strane raznih donatora prikupili oko 4.500 KM.\n„Kuća će u prvoj fazi izgradnje koštati oko 13.500 KM, s tim da su i majstori koji su je gradili radili besplatno. Nastavićemo i dalje ovu akciju, završiti stolariju, prva faza struje i vode, kako bi ova porodica mogla da preseli iz sadašnje kuće koja ima 25 kvadarata, koja nije ni blizu uslovna za život, posebno za devetočlanu porodicu sa petoro djece uzrasta od tri mjeseca do osam godina “, naglasio je Gagić.\nOn je dodao da su Gradska boračka organizacija i Fondacija „Solidarnost“ u poslednjih pet godine izgradili 15 kuća.\nGagić je zahvalio gradonačelniku Gradiške Zoranu Adžiću koji je, kako kaže, podržao ove akcije i želi da se intenzivnije nastave aktivnosti na stambenom zbrinjavanju najugroženijih boračkih kategorija.\nNačelnik Odjeljenja za boračko-invalidsku zaštitu Radomir Pjanić rekao je da je Gradska uprava odlučila da pomogne izgradnju kuća ugroženim borcima i njihovim porodicama, te da je u ove aktivnosti uključen i Centar za socijalni rad koji je snimio stanje potreba ove populacije.\n„Zadovoljstvo je vidjeti da je krov u završnoj fazi i radost na licima djece, te da se ovom primjeru pokazala humanost brojnih donatora“, istakao je Pjanić.\nJokić je rekao da mu mnogo znači što je njihova nova kuća u završnoj fazi izgradnje, posebno zbog njegovih petoro unučadi, navodeći da porodicu prehranjuju baveći se poljoprivredom.\nHitno riješiti problem izvoza gove...\nVremenska prognoza za subotu 19. o...\nŠest lica nije poštovalo mjere...\nNa Božić sunčano i hladno\nČlanovi KUD“Mirkovo kolo“ iz V...


IMLTV.press - Američka poruka Miloradu Dodiku i Draganu Čoviću Front Page\nAmerička poruka Miloradu Dodiku i Draganu Čoviću\nAmerički senator i predsjedavajući Helsinškog komiteta u SAD-u Rogera Wickera nedavno je uputio pismo predsjedniku Donaldu Trumpu, u kojem ga je pozvao na jači angažman u BiH. Ovaj republikanac iz Misisipija, dobar poznavalac prilika na Balkanu, koji je posjetio više puta, posljednji put jula ove godine, ukazao je na aktuelno stanje i predizbornu atmosferu u našoj zemlji, a njegovi stavovi proizveli su niz reakcija.\n"Gospodine predsjedniče, važno je za SAD da se ponovo zainteresuju za BiH. Iako su naši odnosi sa svim državama zapadnog Balkana važni, SAD imaju specifičan, pojedinačan interes u BiH i mi se na to moramo više skoncentrisati", poručio je Wicker.\nOsvrnuvši se na nedavnu historiju BiH, te na uključivanje SAD-a u rat u BiH, na čelu s predsjednikom Billom Clintonom, Wicker je potcrtao i komplikovanu etničku sliku naše zemlje, ali i potrebu da se Dejtonski mirovni sporazum više poštuje.\n"SAD i naši evropski prijatelji nedvosmisleno bi trebali iskazati da je Dejton apsolutna polazna tačka, što znači da bi samo napredovanje trebalo biti dozvoljeno. Separatizam ili novi entiteti ne treba da dolaze u obzir", naveo je, između ostalog, Wicker.\nUgledni profesor Esad Bajtal, analizirajući stavove senatora Wickera, kazao je za Vijesti.ba da svi oni koji rade protiv Dejtonskog mirovnog sporazuma, čiji je kreator Amerika, rade i protiv mira u BiH, a svako dodatno rastakanje BiH, poput trećeg entiteta ili priprema za njegovu realizaciju, vuče nemirima.\n"Prema tome, logički je očekivati da Amerika brani svoj sporazum u koji je utrošila i novac, i energiju, i, na kraju krajeva, vlastiti ugled", naveo je Bajtal, te dodao kako je upitno da li će velika Amerika dozvoliti "malim balkanskim kočopercima" da se igraju s njom i njenim projektima, kao što je Dejton.\nBajtal naglašava kako se ne može živjeti od podjela, već integralno, te da se planeta mora ujediniti.\n"Evropa se ujedinjuje, Amerika je sebe ujedinila u svoj svojoj raznolikosti i nije logički da svjedokom nekih novih razjedinjavanja, i to protiv njenog projekta - Dejtonskog mirovnog sporazuma, čija je intencija bila reintegracija ove zemlje, a ne njeno razbijanje. Stoga, svi pokušaji razbijanja Dejtonskog sporazuma moraju biti osujećeni, spriječeni i kažnjeni", kazao je profesor Bajtal.\nPolitički analitičar Žarko Papić u razgovoru za naš portal kazao je kako inače nije sklon velikom utjecaju stranaca u BiH ili u bilo kojoj drugoj zemlji zapadnog Balkana.\n"Međutim, vrlo rado bih prihvatio građenje utjecaja onako kako to radi Njemačka u Srbiji", govori Papić.\nSmatra kako bi američki utjecaj bio znatno efektniji kada bi u BiH bile dovedene velike investicije tamošnjih kompanija.\n"Nije Merkelova za Srbiju postala važna ličnost zato što je ona važna ličnost u Evropi, nego zato što njemačke firme Srbiji daju deset posto društvenog proizvoda. To je moderan način utjecaja, uključivši i politički, u nekoj zemlji", naglašava Papić.\nSenator Wicker je u pismu naglasio da bi SAD i Evropa trebali usvojiti politiku nametanja sankcija pojedinim bh. zvaničnicima koji su očigledno uključeni u korupciju ili ignorišu Dejton, bh. zakone ili sudske presude, te pozvao da djelokrug nametanja sankcija bude proširen i u glavne gradove Evrope.\n"Zdrav razum i racionalni pristup kazuju da bi oni morali završiti na nekom sudu. Pa, ne možete varati, lagati, otimati, pljačkati... Sve to oni rade sistemom mita, korupcije, prevara, laži, izmišljotina, ubjeđivanja i to se ne može tolerisati u modernom demokratskom svijetu. Ne možete izigravati demokrate i u svojim strankama imati ono "D" - kao demokratske, a pritom raditi na principima mita, korupcije, otimačine, prevare, pljačke", upozorava profesor Bajtal.\nIako se složio sa senatorovom konstatacijom, politički analitičar Papić navodi kako je ipak njegova formulacija preširoka.\n"Jer, kad bi se to dosljedno provelo, značajan dio pripadnika naše "elite" podlegao bi sankcijama. Trebam li samo pomenuti da je krivično djelo neplaćanje poreza i doprinosa od strane neke javne ili privatne kompanije? A samo u FBiH imamo 2,7 milijardi KM neplaćenih doprinosa. Dakle, to je isto tako nepoštivanje zakona", ističe Papić.\nDodaje kako ga je naročito začudio i nije mu se dopao dio Wickerovog obraćanja Trumpu, u kojem je naveo da trenutni trendovi BiH čine lakom ulaznom tačkom ekstremizma u Evropi, uključujući islamski ekstremizam.\n"To je valjda trebalo da motiviše američku administraciju za pojačani angažman, ali je ne mislim da je BiH potencijalna ulazna tačka za ekstremizam, uključujući i onaj islamski", smatra Papić.\nTvrdnja senatora da "separatizam ili novi entiteti ne treba da dolaze u obzir", kategorički navodi Papić, ujedno je i rukavica u lice liderima SNSD-a i HDZ-a BiH, Miloradu Dodiku i Draganu Čoviću.\n"Čovjek je potpuno upravu. Za svakog koji ima i zrno pameti u glavi u BiH, svaki separatizam ili svako formiranje trećeg entiteta apsolutno je nedopustivo. A s obzirom na retoriku kojoj prisustvujemo, očigledno su tom izjavom "gađani" Dodik i Čović", zaključuje Papić.\nDa li će zaista SAD u BiH i djelovati više preventivno, kako se nasilje iz proteklog rata ne bi ponovilo, na šta je Trumpa pozvao Wicker, ostaje da se vidi.\n"Možemo priželjkivati da se to desi što prije, da se ovdje uvede isti onakav red kakav postoji i u SAD-u, Evropi i u demokratskom svijetu. Pa, ne može šačica etnonacionalista svima nama izigravati tutore, a pritom ostvarivati svoje zamišljene privatne, stranačke i druge interese, i pričati nam priču o zaštiti vitalnog nacionalnog interesa", ističe profesor Bajtal.


Zbog poklanjana PKB-a “Arapima” država GUBI 195 MILIONA EVRA! – Gerila\nGerila > Politika > Zbog poklanjana PKB-a “Arapima” država GUBI 195 MILIONA EVRA!\nobjavljeno na Sep. 14, 2018 u 12:42 pm\nNa kraju, konačna cena po kojoj je država prodala PKB je 105,055 MILIONA EVRA. Sama država je procenila da zemljište vredi MINIMUN 300 MILIONA EVRA, A SINDIKATI PKB SU TVRDILI DA VREDI I DUPLO VIŠE. O ovome smo već pisali u tekstu koji možete naći na ovom linku.\nJasna je računica po kojoj će građani Srbije zbog ove malverzacije izgubiti najmanje 195 miliona evra!\nPROČITAJTE JOŠ: ĐORĐEVIĆ ODMAH DA PODNESE OSTAVKU, DOVEO JE OGROMAN BROJ PORODILJA U OČAJAN POLOŽAJ!\nOn ističe da ne može komentarisati cenu dok se ne obelodani ugovor, ali sama početna cena je jako mala. „To je najveći kompleks uređenog zemljišta u Evropi koji se nalazi u blizini tržišta od dva miliona ljudi i koji ima mogućnost sva četiri vida transporta, drumski, avionski, železnički i rečni.\nPočetna cena od 104,5 miliona evra za 17.000 hektara je jako mala. Za te pare ne može da se kupi ni neuređeno rascepkano zemljište u koje treba uložiti još 3.000 evra po hektaru“, smatra Ševarlić.\nPROČITAJTE JOŠ: UVEĆANJE PENZIJA JE ZAPRAVO NOVA VUČIĆEVA OTIMAČINA: EVO I ZAŠTO\n(izvor: danas.rs / gerila.rs)\nTagovi105 miliona evra300 miliona evra600 miliona evraal dahraarapikrađamiladin ševarlićmilan prostranmiroslav prokopijevićnaprednjaciotimačinapkbpkb beogradprivatizacija pkbsnssrpska napredna stranka


Dodik predložio selekciju 14 prioriteta za kandidatski status BIH\nSastanak sa predsjednikom Evropskog savjeta\nTo bi značilo novu nadu. Evropska komisija je bila preoštra prema BiH, rekao je Dodik nakon sastanka sa predsjednikom Evropskog savjeta Šarla Mišela.\nOn je istakao da je Evropska komisija bila nepravedna tražeći ispunjavanje uslova, a kada bi se nešto ispunilo, dolazili su neki novi zahtjevi, napomenuvši da entuzijazam oko EU i na domaćem planu opada.\nDodik je rekao da se oko svih 14 preporuka, ukoliko se na njima bude insistiralo, mora biti jedinstveno riejšeno.\nOn je dodao da ukupna globalna situacija daje malo šanse za neka rješenja, te naveo kako su neke zemlje aplicirale za članstvo.\nDodik je na konferenciji za novinare u Sarajevu istakao da je i Misija Altea bila korisna i da treba da ostane u formatu koji danas jeste, te podsjetio na neugodnosti koje su izazvale snage EUFORa boraveći ispred škola u Republici Srpskoj.\nTo je izazvalo polemike i bilo je nejasno, rekao je Dodik i dodao da treba zahvaliti EU na njenom prisustvu jer je to dalo uvjernje ljudima da je bezbjednost zagarantovana.\n"Saglasni smo da je potrebno očuvati mir i stabilnost i to nema nikakvu alternativu, pokušati obezbijediti lance snabdijevanja", rekao je Dodik.\nSrpski član Predsjedništva BiH predložio je da Republika Srpska pozajmi Centralnoj izbornoj komisiji BiH /CIK/ 12 miliona KM za organizovanje opštih izbora.\n"Ako to nije prihvatljivo, predlažem da to uradi Federacija BiH. Mi smo saglasni da se to pitanje na taj način riješi i da se CIK oslobodi i da radi svoj posao", rekao je Dodik i naglasio da izbori treba da budu održani 2. oktobra.\nDodik očekuje da sukob u Ukrajini bude što prije završen, kao i da BiH ostane neutralna. "Ukrajina i Rusija su naše prijateljske zemlje i mi smo tužni zbog onoga što gledamo tamo da se dešava", poručio je Dodik.\nOn je ocijenio da je Mišel u BiH danas donio nove perspektive, koje se ogledaju kroz geostrateški koncept. "Ja mislim da je on dobar. Biće neki koji neće htjeti, ali ja Vas molim da insistirate na tome", rekao je Dodik.\nSrpski član Predsjedništva BiH je zaključio da BiH fale političari iz EU poput Mišela, koji će na osnovu svog jasnog stava zajedno sa političarima iz BiH doći do odgovora na izazove.\nMišel je istakao da je vrijeme za novi zamah u napretku evropskih integracija, te najavio da u junu imaju sastanak članica sa liderima zemalja zapadnog Balkana.\n"Moramo naći način da ubrzamo proces evropskih integracija i da ubrzamo reforme", rekao je Mišel i dodao da će to donijeti nove benefite.\nZapadni Balkan, BiH, je jedan od najviših prioriteta za EU, rekao je Mišel i dodao da vjeruje u budućnost BiH kao suverene zemlje.\nOn se osvrnuo i na sukob u Ukrajini, istakavši da posljedice osjete svi i da se mora naći način da se ubrzaju procesi evropskih integracija, kao i da se mora imati novi zamah za reforme.\nMišel je naglasio da oni žele podržati partnere sa zapadnog Balkana na njihovom evropskom putu, a cilj je da se osmisli proces pristupanja na jedan novi način koji će donijeti konkretne socijalne, ekonomske i druge benefite u toku procesa pregovaranja, jednu novu dinamiku proširenja.\n"Išli smo sa prijedlogom da u junu u okviru Savjeta razgovaramo o geopolitičkoj zajednici koja neće zamijeniti proces evropskih intergracija, ali će momentalno biti rješenje trenutnih problema", rekao je Mišel i dodao da su zapadni Balkan i BiH jedan od prioriteta za EU.\nPrema njegovim riječima, politički lideri u BiH moraju da uspostave dijalog na najvišem nivou.\nPredsjedavajući Predsjedništva BiH Šefik DŽaferović je rekao da je Mišel prvi put u BiH, te istakao da se današnji sastanak odvijao u smjeru potrebe da se sve države zapadnog Balkana što prije integrišu u EU.\nNa današnjem sastanku je jasno rečeno da BiH i sve države na zapadnom Balkanu imaju evropsku perspektivu, rekao je DŽaferović.\nOn je naveo da je zamolio Mišela da BiH što prije dobije kandidatski status za članstvo u EU jer bi to relaksiralo odnose unutar BiH.


Kako se poljoprivrednici na teritoriji opštine Gračanica uglavnom bave ratarskom proizvodnjom, zbog podneblja, subvencije u vidu finansijskih sredstava su veoma značajne, kazao je Dragiša Stojanović. Međutim, tačan datum kada će poljoprivrednici moći da koknuirišu i šta su tačni uslovi konkursa još nije poznato.\n„Prošle godine smo imali konkurs za direktna plaćanja u junu mesecu, a ove godine očekujemo da se sa subvencijama krene nakon završetka epidemije koronavirusa. Čim dobijemo informaciju mi ćemo preko zvaničnog sajta Opštine Gračanica, a i putem medija objaviti da je konkurs za subvencije počeo“, rekao je Stojanović.\nPrethodnih godina poljoprivrednici su po hektaru pšenice dobijali po 150 evra. Jedan od uslova je bio da poljoprivrednik ima zasejana dva hektara pšenice ili hektar kukuruza, kao bi bi ostvario pravo na korišćenje tih subvencija.


Interes mladih za drogu znatno smanjen | Trebinje Live\nTREBINJE Interes mladih za drogu znatno smanjen\nTREBINJELIVE 10. 12. 2015. - 14:40h\nDirektor Policije Republike Srpske Gojko Vasić danas je u Trebinju rekao da rezultati anketa pokazuju da je interes mladih na području Republike Srpske za konzumiranje droga znatno smanjen i da je mnogo manji u odnosu na zemlje okruženja.\nVasić je istakao da je određene ankete međunarodnih službi koje su sprovođene prije dvije godine pokazale da je Republika Srpska prešla među države gdje interes za droge znatno manji nego što je bio.\nNa obilježavanju centralne manifestacije „Mjesec borbe protiv bolesti zavisnosti“ u Osnovnoj školi „Jovan Jovanović Zmaj“, Vasić je istakao da je Trebinje izabrano za završnu manifestaciju jer je to područje kojim se krijumčare znatne količine narkotika, a gdje policijska struktura, zbog broja stanovnika i ogromnog prostora, nije u mogućnosti da tome odgovori na željeni način.\n„Možemo biti zadovoljni radom policije u Trebinju, ali za jedan uspješniji rad i značajnije pljenidbe potrebna je bolja saradnja sa Graničnom policijom, kantonalnim policijama i policijom Federacije BiH, jer će to omogućiti da se ovi kanali krijumčarenja zatvaraju i da ih kriminalci izbjegavaju“, istakao je Vasić.\nOn je dodao da policija Republike Srpske smatra da borba protiv narkomanije treba da bude jedan od najbitnijih i najvažnijih prioriteta, ne samo policije već i cijelog društva.\nPredsjednik Komisije za suzbijanje zloupotrebe opojnih droga Milan Latinović istakao je da u svim sredinama postoje pokazatelji o prisustvu opojnih droga koje se u manjim količinama zloupotrebljavaju, ali to upozorava i podstiče na mjere i aktivnosti kako bi se preventivno djelovalo i spriječilo širenje.\nOn je istakao da je Komisija u prethodnom periodu radila na izradi programa koji se primjenjuje u šestom i sedmom razredu kako bi edukovali učenike i ukazali na štetno djelovanje opojnih droga, te izradila priručnik za roditelje.\n„I u narednom periodu Komisija će, zajedno sa institucijama Vlade Republike Srpske, javnim ustanovama i nevladinim sektorom nastaviti na borbi protiv zloupotrebe opojnih droga“, rekao je Latinović.\nO preventivnom djelovanju, organizovanju radionica za pedagoge, psihologe, socijalne radnike, direktore škola, te o preduzetim mjerama za sprečavanje i suzbijanje zloupotrebe droga govorila je u ime Ministarstva prosvjete i kulture Republike Srpske Dragana Lukić.\nOna je istakla da na osnovu istraživanja, prisustva droge u školama nema, naglašavajući da su dešavanja van škole stvar drugih organa.\nPredstavnik nevladinog sektora iz Komisije za suzbijanje zloupotrebe opojnih droga Vlade Republike Srpske Sanja Stanić istakla je da ovaj sektor mnogo pažnje posvećuje primarnoj prevenciji koja je značajna u sprečavanju posljedica koje sa sobom nosi zloupotreba opojnih droga, kao i edukaciji najranijeg uzrasta o posljedicama konzumiranja droga.\nU ime domaćina i organizatora manifestacije prisutne je pozdravi direktor Osnovne škole „Jovan Jovanović Zmaj“ Darko Jegdić koji je istakao da ovakve i slične aktivnosti treba u svima da probude svijest o mogućim posljedicama bolesti zavisnosti.\nU okviru manifestacije u objektu škole otvorena je izložba učeničkih radova i prikazan igrokaz o temi „Opasnosti od bolesti zavisnosti“, nakon čega su na platou ispred škole pripadnici MUP-a Republike Srpske izveli taktično pokaznu vježbu koji je posmatralo više stotina učenika.\nObilježavanje Međunarodnog mjeseca borbe protiv bolesti zavisnosti nastavljeno je programskim aktivnostima u domu zdravlja i Bolnici Trebinje.


DVOJE AKTIVISTA INICIJATIVE MLADIH PRETUČENA NA TRIBINI SNS-A\nDvoje aktivista Inicijative mladih teže je povređeno pošto su ,prema izjavama svedoka, pretučeni nakon incidenta koji se dogodio na tribini koju je organizovala Srpska napredna stranka u Beškoj a na kojoj je govorio i haški osuđenik – bivši oficir JNA Veselin Šljivančanin.\nDo incidenta je došlo kada je grupa od nekoliko aktivista Inicijative mladih pokušala da prekine tribinu tako što su u salu ušli dok je tribina trajala i uz zvizdanje i sa transparentom “kada ratni zločinci ućute, žrtve će moći da govore” na kratko tribinu i prekinuli.\nNa snimku koji je objavljen vidi se da nekoliko muškaraca iz publike prilazi i cepa transparent nakon čega jedan od aktivista dobija i udarac. Aktivisti su međutim prebijeni, prema rečima, direktorke Inicijative Anita Mitić van sale.\nNjoj su, kako navodi, razlupana kola a dvoje aktivista zadobilo je teže povrede i kolima Hitne pomoći prebačeni su u Urgentni centar.\nPogledajte snimak koji je Inicijativa mladih objavila na svojoj facebook strani.


United Grupa Ani Brnabić: Pritisci na pravosuđe dolaze od državnih funkcionera\nSudovi koji mimo svake pravne logike i principa pravednosti svojim pojedinim odlukama ugrožavaju legitimne interese pravnih subjekata, bez obzira da li se radi o kompanijama ili fizičkim licima moraju biti otvoreni za pravne kritike, navodi se u odgovoru United Grupe premijerki Ani Brnabić, koja je na Tviteru komentarisala saopštenje United Grupe.\nUnited Grupa navodi da se iz tog razloga oglasila i ukazala na problematično postupanje suda koje je omogućilo konkurentskim firmama GSS i EURO World Network uvid u poverljive poslovne informacije i tajne kompanija SBB i City Media.\nJel ovo jedna medijska grupa koristi svoj medijski uticaj da komentariše sudske odluke i tako najdirektnije vrši uticaj na sudstvo u Srbiji??\nŠta bi bilo da ovo radi neko drugi? Da sami određuju šta je "pravno valjani osnov", jer šta će nam sud i sudije? https://t.co/rgjA4YQIHh\n— Ana Brnabic (@anabrnabic) November 18, 2019\n„Povodom izražavanja sumnje da je ovom odlukom Privrednog suda legalizovana poslovna špijunaža, premijerka Ana Brnabić nam je preko društvene mreže Twiter postavila pitanje: ‘Jel ovo jedna medijska grupa koristi svoj medijski uticaj da komentariše sudske odluke i tako najdirektnije vrši uticaj na sudstvo u Srbiji'“, navodi se u saopštenju United Grupe.\nKompanija podseća sve državne funkicionere u Srbiji da prema ocenama relevantnih međunarodnih organizacija i Evropske komisije pre svega, opasnost i pritisci na nezavisnost pravosuđa dolaze upravo od najviših državnih funkcionera, a ne od privatnih kompanija, a pogotovo ne od jednog od retkih nezavisnih medija.\nDodaje se da je u nedavno objavljenom Izveštaju Evropske komisije za Srbiju precizirano da država treba da napravi ozbiljne korake u smanjivanju „visokog stepena pritisaka na pravosuđe“, a da se državni funkcioneri uzdrže od „javnog komentarisanja tekućih istraga, sudskih postupaka, kao i pojedinačnih sudija i tužilaca“, kao i da primenjuju propise koji su sami doneli da ne bi „prelazili granicu“ komentarisanja sudskih presuda, a sve to da bi ispunili obaveze preuzete u procesu evropskih integracija, a posebno u odnosu na Poglavlje 23.\n„Predstavnici izvršne vlasti u Srbiji uporno izbegavaju da shvate ulogu medija u demokratskom društvu, zbog čega ni u oblasti slobode izražavanja u izveštaju Evropske komisije ‘nema nikakvog napretka’. Obraćanjem javnosti United Grupa je kao privatna kompanija iskoristila pravo na slobodu izražavanja što uključuje čak i javnu kritiku nepravičnih odluka suda i ukazivanje javnosti na takve odluke, i to ne da bi se uticalo na ishod postupka, nego da bi se ostvarilo nešto što se naziva “demokratska kontrola rada suda“, ističe se u saopštenju United Grupe.\nDodaje se da će United Grupa svakako u odbrani svojih prava i legitimnih interesa iskoristiti sva dostupna pravna sredstva kako domaća tako i međunarodna.\nUnited Grupa: Prekidamo pregovore sa Telekomom i zahtevamo da građanima objasne zašto kanalima po ukusu vlasti daju desetine miliona evra\nBrnabić za Euraktiv: Srbija neće žuriti u EU, vlada želi slobodne i fer medije\nAna Brnabić Junajted grupa\n← Reporteri bez granica ponovo osuđuju napade na N1\nMiodrag Sovilj: Novinarska meta →


Đurić: Verujem da će odnosi sa SAD prerasti u nešto značajno\nTanjug 14. januara 2021. 15:08\nVAŠINGTON – Ambasador Srbije u Vašingtonu Marko Đurić izjavio je da je 140 godina diplomatskih odnosa Srbije i SAD neverovatan istorijski jubilej, kao i da veruje da će se dugogodišnje partnerstvo pretvori u nešto još značajnije i sadržajnije.\nOn je u autorskom tekstu za portal Pavlović tudej (Pavlovictoday) rekao da će nova veza omogućiti da neprestano otkrivamo nova područja saradnje u promociji mira i stabilnosti u našem delu sveta, što će omogućiti nove ekonomske mogućnosti.\n„Verujem da ne preterujem kada kažem da su se zvezde poklopile da bismo učestvovali u otvaranju novog, bez presedana, poglavlja o uzajamno korisnom prijateljstvu i saradnji. Od sada pa nadalje, moji prijatelji“, rekao je Đurić.\nOn je rekao da smatra da su po mentalitetu Srbi mnogo sličniji Amerikancima nego neki drugi narodi u Evropi, odnosno Amerikanci Srbima više nego neke države koje su geografski bliže.\nĐurić je podsetio da su tokom dva svetska rata odnosi između Srbije i SAD ostali postojani, jer su se milioni Srba borili zajedno sa Amerikancima za vrednosti koje su zajednička za dva naroda.\nPrema njegovim rečima, milioni Srba, koji kao i Amerikanci vole slobodu, a koji su motivisani slobodom došli u SAD, obogatili istoriju te zemlje i da su njihova imena sada urezana u hodniku američkog sna.\n„Nikola Tesla, izumitelj električne energije naizmenične struje, koju svi koristimo svakodnevno, Pupin, izumitelj bežičnih telekomunikacija velikog dometa. NBA Vlade Divac i Nikola Jokić. Oni su, zajedno sa hiljadama srpskih lekara, medicinskih sestara, inženjera, građevinskih radnika i univerzitetskih profesora dali svoj doprinos američkoj naciji, postali deo nje i učinili je boljim mestom“, rekao je Đurić.\nĐurić je dodao i da su SAD i Srbija tokom 140 godina koračale zajedničkim putem koji je ponekad bio težak i izazovan, a posebno 1999. godine, ali da je i dalje bio pun partnerstava, bitnih saveza i zajedničkih vrednosti.\nĐurić je istakao i da je Srbija zahvaljujući reformama Aleksandra Vučića uspela da se za sedam godina pogigne sa ivice bankrota i dođe do prvog mesta po pitanju BDP-a u Evropi.\n„U međuvremenu, stopa nezaposlenosti je smanjena na 7,9 odsto, sa stalnim trogodišnjim suficitom i makroekonomskom stabilnošću, što su više puta hvalili relevantni IFO indikatori i najviši rukovodioci. To je, zajedno sa podsticajuma za investitore, dovelo do toga da je Srbija postala destinacija koja je privukla više stranih direktnih investicija u 2019. i 2020. godini nego čitav region zapadnog Balkana zajedno“, istakao je Đurić.


Specijalizovani sudovi za radne sporove? - Bizlife.rs\n09:37 Beograd, 27/05/2018\nInicijativa da Srbija dobije posebne sudove za radne sporove, najverovatnije će biti razmotrena u okviru izmena Ustava, potvrđeno je za Novosti u Ministarstvu pravde.\nNa pitanje da li ima šanse da naša zemlja uskoro dobije ovakve specijalizovane sudove, kao što su u bivšoj Jugoslaviji bili sudovi udruženog rada, u Ministarstvu su kratko odgovorili da će se, u sklopu ustavnih promena, usklađivati i zakoni koji uređuju pravosuđe, pa će se tom prilikom razmatrati i inicijative o nadležnosti sudova.\nPomenuta inicijativa bivšeg ministra rada Aleksandra Vulina, koju su svojevremeno podržali gotovo svi sindikati, podneta je pre godinu dana, jer sporovi koji su u zakonu definisani kao hitni, u našoj zemlji traju po pet i više godina.\nProšle godine su pred osnovnim sudovima vođena 73.423 radna spora, od kojih je više od 1.500 bilo staro između pet i 10 godina, a 234 starije od decenije.\nPred srpskim sudovima prošle godine se vodilo više od 73.000 radnih sporova, od kojih je bar polovina nasleđena iz prethodnih godina. Mada\nBIZLife - 21/05/2018\nNada Novaković, naučni saradnik u Institutu društvenih nauka, smatra da je Agencija za mirno rešavanje sporova pri organima izvršne vlasti finansijski, materijalno, kadrovski, ali i politički u podređenom položaju i da ima osnova da se sumnja u njenu „nezavisnost“.\nMnogo bolje, delotvornije i u stvarnosti dokazano rešenje je da, pored takvih tela, država ima i specijalizovane sudove za radne sporove, kaže ona. U razvijenom svetu to su specijalizovani sudovi koji u kratkom roku ocenjuju, recimo, zakonitost štrajka i brzo doprinose rešavanju sporova između nezadovoljnih radnika i poslodavaca.\nJedini cilj inicijative bio je skraćenje radnih sporova koji su predugo trajali, iako ih je zakon ograničavao na godinu dana.\nSudovi rada bi trebalo da rešavaju sporove povodom otkaza, za utvrđivanje postojanja radnog odnosa, povodom neisplaćenih zarada ili uskraćivanja prava na odmore ili odsustva. Ovim bi se obezbedilo da sudije sudova rada brže i efikasnije rešavaju radne sporove.\nposlodavac pravosudje radnik ustav sudovi rada radni spor


Windows 7 pretekao Mac OS X u pogledu udela na tržištu - Biznis i Finansije\nHome\tWindows 7 pretekao Mac OS X u pogledu udela na tržištu\nby bifadmin 26. novembra 2009.\nKompanija Net Applications, specijalizovana za merenja na Internetu, saopštila je u utorak 24. novembra da je Windows 7 prošlog vikenda prešao granicu tržišnog udela od 5%, što je veći tržišni udeo od onog koji imaju sve verzije Appleovog Mac OS X operativnog sistema zajedno.\nU saopštenju se navodi da se Windows 7 prošle subote i nedelje nalazio na 5%, odnosno 5,14% svih računara koji su tih dana bili povezani sa Internetom. Prosek za ta dva dana od 5,07% je bio viši od 5% udela za koji Net Applications tvrdi da je Appleov operativni sistem imao u nedelji od 15. do 21. novembra.\nSa sigurnošću možemo reći da je dnevni udeo Windowsa 7 bio veći od nedeljnog udela operativnog sistema Mac OS X“, izjavio Vins Vicakaro, zamenik izvršnog direktora kompanije Net Applicatons. Vicakaro je dodao da u njegovoj kompaniji još uvek nisu izračunali dnevne proseke za Mac OS X, što će biti potrebno za upoređivanje brojeva koje su Windows 7 i Mac OS Xdostigli tog vikenda.\nAli, Vicakaro je uveren da će Windows 7 prestići Mac OS X za sva vremena, ne samo u kratkim periodima. „Nema sumnje, statistika pokazuje da će Windows 7 uskoro prestići Mac OS X u pogledu udela na tržištu“, kaže Vicakaro.\nZapravo, ukupni tržišni udeo Windowsa od 92,64% za nedelju od 15. do 21. novembra bio je nešto iznad oktobarskog udela od 92,52%. „Primećujemo lagano povećanje ukupnog udela Windowsa na tržištu u ovom mesecu“, kaže Vicakaro. „Ovo se ne dešava toliko retko, ali ako primetimo da Windows povećava udeo na tržištu tri ili četiri meseca za redom, to bi bila značajna promena trenda“.\nPoslednji put kada je Windows imao ikakvo osetno povećanje udela na tržištu je bilo u junu 2009. godine, sa povećanjem od 0,21%. Najveće povećanje u poslednje dve godine dogodilo se u martu 2008. godine, kada je tržišni udeo Windowsa povećan za 0,28%.\nPrema izveštaju kompanije Net Applications, udeo Windowsa 7 polako raste od njegovog predstavljanja 22. oktobra. U prvoj nedelji posle objavljivanja, njegov udeo među svim operativnim sistemima je bio 2,7%; u drugoj nedelji se popeo na 3,3% , u trećoj na 3,7%, dok je u četvrtoj nedelji po objavljivanju udeo bio 4%.\nI pored nedelju dana koliko je ostalo do kraja novembra, Windows 7 je dostigao 3,9% mesečnog udela. Na poziciji na kojoj se trenutno nalazi, dostićiće 4% do kraja meseca, što znači da će Microsoftov najnoviji operativni sistem lako prestići Vistu na polju osvajanja tržišta u prva četiri meseca.\nKrajem februara 2007. godine, odnosno mesec dana nakon njenog pojavljavanja, udeo Viste na tržištu je bio manji od 1 posto, a do kraja juna (znači pet meseci nakon pojavljivanja) ovaj po mnogima problematični operativni sistem nije uspeo da dostigne cifru od 4 posto udela na tržištu. (M.S.)


You are here: Home PROJEKT MENADŽMENT\nProjekt menadžment predstavlja disciplinu planiranja, organizovanja i upravljanja resursima radi uspešne implementacije specifičnih projektnih ciljeva i zadataka. Ponekad projekt menadžment dolazi u konflikt sa program menadžmentom, mada, tehnički, program ipak predstavlja viši nivo i grupu povezanih i međusobno zavisnih projekata.\nTROUGAO PROJEKT MENADŽMENTA\nKao i svaki poduhvat i projekat mora biti sproveden pod određenim uslovima. Tradicionalno, ovi uslovi definisani su kao „obim“, „vreme“ i „troškovi“. Ova tri uslova takođe se nazivaju i „Trougao projekt menadžmenta“. Moramo napomenuti da nijedna od ove tri strane trougla ne može biti promenjena a da to ne utiče na ostale dve. Detaljnijim posmatranjem uviđamo prisustvo i četvrtog uslova, a to je „kvalitet“.\nUslov „vreme“ odnosi se na vremenski period potreban za realizaciju projekta. Uslov „troškovi“ odnosi se na budžet predviđen za realizaciju projekta. Uslov „obim“ odnosi se na ono što se mora uraditi kako bi se proizveo željeni projektni rezultat. Ova tri uslova vrlo često se takmiče među sobom za prevlast: povećanje obima u većini slučajeva podrazumeva povećanje i vremena i troškova, kratak vremenski period obično podrazumeva povećanje troškova i smanjenje obima, a tesan budžet uslovljava kraći vremenski period i manji obim.\nUspešnost Projekt Menadžmenta u stvari predstavlja obezbeđivanje potrebnih preduslova kako bi projektni tim (a ne samo projekt menadžer) bio u mogućnosti da organizuje posao i ravnomerno ispuni sva tri uslova.


11.04.2019 u 13:12\nNOVI FRONT PROTIV FAŠIZMA: Svim silama protiv revizije istorije\nPovodom potpisivanja Memoranduma o razumevanju tri antifašistička udruženja, SUBNOR-a, Udruženja logoraša Jasenovac i Saveza jevrejskih opština Srbije o zajedničkom delovanju na zaštiti sećanja na žrtve Jasenovca, poručili su danas da se svim silama treba boriti protiv rastućeg trenda revizije istorije. Na zajedničkoj konferenciji za novinare tri udruženja, predsednik Saveza jevrejskih opština Srbije Robert Sabadoš je rekao da je potrebno da se u javnosti, kako srpskoj, tako i šire, jače čuje glas antifašizma. „Izražavamo zabrinutost za trendove i kod nas ali i na međunarodnom nivou. Energično smo protiv revizije istorije”, istakao je Sabadoš. On je kazao da je važno da se u predvečerje pomena u Jasenovcu „podrže antifašističke snage u Hrvatskoj”, i da se digne glas protiv ideja\n23.02.2019 u 20:28\nSarajevska škola i dalje nosi ime saradnika fašiste\nOd našeg stalnog dopisnika Banjaluka – Vlastima u Sarajevu ni pod pritiskom dela javnosti, kao ni ranijim upozorenjima izraelskih diplomata, nikako ne uspeva da preimenuju jednu sarajevsku školu, pre nekoliko godina nazvanu po Mustafi Busuladžiću, kojeg dominantan deo istoričara opisuje kao saradnika fašističkih snaga. Ovog filozofa i intelektualca koji je, kako se navodilo, veličao Hitlerove ideje, kritičari predstavljaju i kao istaknutog saradnika ustaških okupatorskih snaga. „Zaveštanje” koje je Busuladžić ostavio iza sebe, podsećaju oni koji mu nisu skloni, između ostalog su „pohvalne rečenice o nestanku Jevreja iz Sarajeva” u Drugom svetskom ratu. Škola je naziv po simpatizeru Pavelićevog pokreta ponela u prethodnom mandatu, ali ni stranke levice koje su odnedavno deo nove\n01.02.2019 u 11:39\nLinta pozdravlja odluku Suda u Strazburu\nPredsednik skupštinskog Odbora za dijasporu i Srbe u regionu Miodrag Linta pozdravio je danas mišljenje Evropskog suda za ljudska prava u Strazburu da je „Za dom spremni” nacifašistički pozdrav. On, u izjavi za javnost, ističe da je dobro što je Sudsko veće Evropskog suda za ljudska prava odbacilo tužbu bivšeg hrvatskog fudbalera Josipa Šimunića u kojoj je naveo bezočnu laž da je „Za dom spremni” stari hrvatski pozdrav i da mu se tobože ograničava sloboda govora, prenosi Tanjug. „Navedena presuda neće imati nikakvog uticaja da Hrvatska, po uzoru na Austriju, Nemačku i Italiju, donese sistemski zakon koji bi zakonski zabranio i kaznom zatvora kažnjavao lica koja veličaju nacistički, fašistički, a time i ustaški režim i upotrebu njihovih simbola, pozdrava i pesama. U Hrvatskoj nema\n03.11.2018 u 18:55\nNeofašisti i antifašisti na par stotina metara razdaljine\nTRST - Učesnici „šetnji” italijanske neofašističke stranke „KazaPaund” i antifašista koji su organizovali kontramiting skoro su se mimoišli u centru Trsta, ali je policija uspela da ih zadrži na razdaljini od nekoliko stotina metara, prenosi Ansa. Agencija navodi da uprkos tolikom broju demonstranata u gradskom jezgru mnoge prodavnice rade normalno i deluje da se ti trgovci ne plaše da bi moglo da dođe do incidenata, ali su drugi ipak odlučili da zatvore radnje. Prema procenama policije antifašistički skup privukao je više od 4.500 ljudi, iako organizatori tvrde da su okupili najmanje 7.000 učesnika, a Ansa navodi da je na strani „KazaPaunda” stiglo više od 30 autobusa iz cele Italije, oko 2.000 ljudi. Agencija je navela da se očekuje i dolazak italijanskog predsednika Serđa\n05.09.2018 u 08:16\nLjUBLjANA – Slovenačka policija je pokrenula istragu nakon što su se na društvenim mrežama pojavili video-snimci i fotografije grupe naoružanih i maskiranih muškaraca, na čelu sa desničarskim bivšim predsedničkim kandidatom. Ministarka unutrašnjih poslova Vesna Gjerkeš Žnidar saopštila je u utorak da vlasti neće tolerisati postojanje bilo kakvih paralelnih naoružanih grupa u Sloveniji, prenosi AP. Video-snimak, na kojem se vidi više desetina maskiranih muškaraca kako se obučavaju na jednom polju u uniformama nalik na vojne, držeći u rukama sekire i puške, izazvao je zabrinutost u Sloveniji, navodi američka agencija. Nacionalistički nastrojen političar Andrej Šiško potvrdio je postojanje ove grupe, koju je opisao kao gardu regiona Štajerska, na severoistoku zemlje. Šiško,\n04.04.2018 u 22:43\nZAGREB – Ni ove godine neće biti jedinstvene komemoracije u znak sećanja na žrtve logora Jasenovac, kao što nije bilo prethodne dve godine, potvrdio je za hrvatski Tportal predsednik saveza antifašističkih boraca i antifašista Hrvatske Franjo Habulin, a pitanje koliko će se komemoracija održati ostaje otvoreno. Portal navodi da duboka podeljenost hrvatskog društva posebno dolazi do izražaja svake godine uoči komemoracije u Jasenovcu. Već nekoliko godina, naime, uz službenu komemoraciju u organizaciji državnog vrha, održava se još najmanje jedna, a neretko i više njih. Uslovi za održavanje jedinstvene kolone sećanja na žrtve ustaških zločina nisu se stekli niti ove godine, rekao je Habulin. 'Jučer smo na našem Izvršnom odboru analizirali šta se promenilo do danas u odnosu na\n26.02.2018 u 08:53\nPet povređenih u napadu na antifašiste u Grčkoj\nATINA – Pet osoba je povređeno u napadu na prostorije jedne antifašističke organizacije u Pireju, kod Atine, saopštila je grčka policija. Napad je juče izvršilo osam ljudi a dvoje povređenih su hospitalizovani. „Danas popodne, dok smo otvarali lokal zbog nedeljnog sastanka, napali su nas pripadnici (grčka neonacistička partija) Zlatne zore naoružani štanglama i bakljama”, naveo je juče na Fejsbuku Slobodni društveni centar „Favela”. Prema podacima policije, među povređenima je i žena bliska Pavlosu Fisasu, reperu i antifašisti kog su članovi Zlatne zore ubili u septembru 2013. Sedamdeset funkcionera i lidera Zlatne zore su optuženi po raznim tačkama, uključujući i pripadnost kriminalnoj organizaciji, u vezi s ubistvom Fisasa, izbodenog na smrt. Zlatna zora je četvrta\n23.05.2022 u 10:58\nGrčka se priprema za isključenja struje


Društvo Archives - Page 66 of 346 - YU eco radio i Televizija\nsubota , 25 maj 2019\nOdržano 21. Republičko takmičenje specijalnih škola iz oblasti cvećarstva\nDanas je državni praznik- Dan Ćirila i Metodija\nProsečna neto plata za mart oko 54 hiljade dinara\nSutra Festival Omladina\nĐaci OŠ „Jovan Jovanović Zmaj“ prodavali sapun „Zmajevac“\nInfo blok 23.05.2019.\nPromena režima saobraćaja u Marka Oreškovića i Bele Gabrića\nSutra predstava “tRIP” Kiš teatra\nGradiće se novi objekat U Institutu za onkologiju Vojvodine\nKontejneri za kabasti otpad sutra u MZ Verušić\nNaslovna / Društvo (stranica 66)\nNajnovije vesti iz domena društva u Subotici, Republici Srbiji, regionu i svetu.\nMaglai: Popraviti zaštitnu ogradu na Majšanskom mostu\ndecembar 7, 2018\tDruštvo 0\nNeophodno je da se oštećena zaštitna ograda na Majšanskom mostu pod hitno sredi, poručio je lider Pokreta građanske Subotice, Jene Maglai, na konferenciji za medije koja je simbolično održana pored Majšanskog mosta. Maglai je podsetio da je ograda probijena prilikom …\nZa vikend Zimski festival tradicija međunarodno takmičenje u pravljenju čvaraka\ndecembar 7, 2018\tDruštvo, Zanimljivosti 0\nNa Paliću će ovog vikenda biti održan 6. po redu Zimski festival tradicija, u okviru kog će na prostoru ispred Male gostione biti organizovana izložba lokalnih proizvoda i međunarodno takmičenje u pravljenju čvaraka. Svoje učeće prijavilo je preko 50 izlagača …\nStudija dr Vere Kovačević i dr Luke Anđelića objavljena u prestižnom američkom časopisu\ndecembar 7, 2018\tDruštvo, Zdravstvo 0\nU prestižnom svetskom časopisu iz ginekologije i akušerstva „Fertility & Sterility“, tokom prošlog meseca objavljena je studija pod nazivom “Praćenje promene u koncentraciji antimilerijan hormona 6 i 12 meseci nakon laparaskopske cistektomije endometrične ciste”. Studija je deo višegodišnjeg stručnog i …\nInfo blok 06.12.2018.\ndecembar 6, 2018\tDruštvo, Info Blok 0\nInfo blok 06.12.2018. https://youtu.be/Fw0o666Ehu8\nSinoć otvoren 8.Winterfest\ndecembar 6, 2018\tDruštvo 0\nOsmi po redu Zimski vašar “Winterfest” sinoć je svečano otvoren, a Subotičani će 13. januara naredne godine imati priliku da na više od 90 štandova kupe razne sitnice, kao i da uživaju u tradicionalnim jelima iz regiona. JKP “Subotičke pijace” …\nRaspisan Javni konkurs za organizovanje sajamskih manifestacija\nGradonačelnik Bogdan Laban raspisao je danas Javni konkurs za finansiranje projekata u oblasti ostvarivanja javnog interesa putem organizovanja i održavanja sajamskih manifestacija i izložbi u 2018. godini na teritoriji Grada Subotice. Tekst konkursa i prateća dokumentacija, obrazac i uputstvo za …\nU Gerontološkom klubu Centar II održan izbor za najlepšu jelku\nU Gerontološkom klubu Centar II održan je izbor za najlepšu jelku, a pobedila je ekipa iz Doma za negu. U tradicionalnoj manifestaciji, koja se održava već više od 15 godina, učestvovalo je 11 ekipa, odnosno preko 75 učesnika. U izboru …\nU Crvenom krstu obeležen Međunarodni dan volontera\nU prostorijama Crvenog krsta juče je obeležen Međunarodni dan volontera. U gradskoj organizaciji Crvenog krsta radi oko 100 aktivnih volontera, koji svoje slobodno vreme koriste kako bi nesebično pomagali drugima. Povodom 5. decembra, Međunarodnog dana volontera, u prostorijama Crvenog krsta …\nKonstituisan novi saziv HNV\nHrvatsko nacionalno veće juče je održalo konstitutivnu sednicu, a za predsednicu HNV izabrana je Jasna Vojnić koja je i nosilac liste “Hrvati zajedno”. U naredne četiri godine, na čelu Hrvatskog nacionalnog saveta, biće Jasna Vojnić, diplomirani psiholog i dosadašnja savetnica …\nPočelo uklanjanje sadnica lipe na Korzou\nRadnici JKP “Čistoća i zelenilo” počeli su sa uklanjanjem stabala sitnolisne lipe na Korzou. Iz Sekretarijata za komunalne poslove objašnjavaju da su sadnice usled nepovoljnih klimatskih uslova oštećene i dodaju da će u roku od nekoliko dana one biti zamenjene …\nStranica 66 of 346« Početak...405060«6465666768\t»\t708090...Kraj »\nSportski Kutak 24.05.2019.\nOvogodišnji pobednik GFL biće poznat u nedelju\nFudbaleri „Tavankuta“ ugostiće „Tekstilac“ iz Odžaka


RTS :: Fudbal: LŠ, Bajern - Crvena zvezda\nRTS HD Fudbal: LŠ, Bajern - Crvena zvezda\nsreda, 18. sep 2019, 20:55\nFudbal: LŠ, Bajern - Crvena zvezda\nFudbaleri Crvene zvezde u sredu od 20.55 čas igraju prvi meč grupe B Lige šampiona protiv Bajerna iz Minhena. Utakmica se igra na stadionu Alianc arena u Nemačkoj, uz direktan prenos na Prvom programu RTS-a. Komentator meča je Nemanja Matić.\nDrugu godinu za redom Crvena zvezda igra u društvu 32 najbolja evropska tima, a prvi protivnik našem šampionu u elitnom klupskom takmičenju biće prvak Nemačke, Bajern iz Minhena.\nBiće to duel dva nekadašnja evropska i svetska šampiona, u kojem će ulogu favorita pred svojim navijačima na Alianc areni ipak imati igrači čuvenog Bajerna.\nBavarci su do sada pet puta bili prvaci starog kontinenta, tri puta klupski prvaci sveta, imaju po jednu titulu u Kupu Uefa i Kupu pobednika Kupova, a osvajali su i Superkup Evrope u prebogatoj istoriji, tokom koje su postali i ubedljivo najtrofejniji tim u Nemačkoj sa čak 29 šampionskih titula, ali i 19 nacionalnih Kupova.\nProšle sezone, Bajern je osvojio duplu krunu pod vođstvom trenera Nika Kovača, nekadašnjeg reprezentativca Hrvatske i bivšeg fudbalera Bajerna. Ipak, nemački gigant ne pamti po dobru prošlu sezonu kada su u Ligi šampiona ispali već u osmini finala od Liverpula koji je docnije osvojio i titulu prvaka Evrope. Pre toga, Bajern je imao niz od sedam uzastopnih sezona u kojima je dolazio makar do četvrtfinala Lige šampiona.\nNa početku nove takmičarske sezone, odmah su doživeli neuspeh porazom u Superkupu Nemačke početkom avgusta od Borusije iz Dortmunda sa 2:0. Seriju neubedljivih rezultata nastavili su i u Bundes ligi gde su u prva četiri kola pobedjivali Šalke sa 3:0 i Majnc sa 6:1, a pored te sve pobede, ostvarili su i dva remija - sa Hertom su odigrali nerešeno 2:2, dok su u subotu, na gostovanju lideru u šampionatu Lajpcigu u 4. kolu Bundes lige, došli do remija od 1:1. Trenutno su četvrti u prvenstvu sa dva boda manje od Lajpciga.\nNi malo ne čudi ni to što je na šest dosadašnjih utakmica u svim takmičenjima, njihov najbolji strelac Robert Levandovski postigao čak osam pogodaka, od toga sedam u prvenstvu!\nLevandovski je lider ovog tima i letos je produžio ugovor sa Bajernom do 2023. godine.\nBiće to prvi evropski meč Bajerna u novoj sezoni, a čak deveta utakmica Crvene zvezde koja je u kvalifikacijama eliminisala Suduvu, Helsinki, Kopenhagen i Jang Bojs.\nZvezda je na deobi drugog mesta u Super ligi Srbije sa Bačkom - oba tima imaju po 18 poena u ligi i bod manje od lidera Vojvodine, s tim sto Zvezda ima dva meča manje od oba rivala.\nCrveno - beli su zbog obaveza u kvalifikacijama za Ligu šampiona odlagali susrete sa Voždovcem i Čukaričkim u uvodnim kolima našeg prvenstva. Ekipa Vladana Milojevića ostvarila je svih šest pobeda do sada u Super ligi, a u poslednjem igranom meču uoči duela sa Bajernom, naš šampion ostvario je pobedu nad Inđijom pred svojim navijačima sa 2:1, tek posle preokreta, uz dva gola Milana Pavkova sa penala.\nBiće to 15. meč Crvene zvezde u novoj sezoni, a u prethodnih 14 utakmica u svim takmičenjima, tim je zabeležio devet pobeda, uz četiri i samo jednim porazom u Helsinkiju.\nCrvena zvezda i Bajern su se pet puta sastajali do sada u Evropskim Kupovima.\nOba tima su zabeležila po dve pobede, uz jedan remi, a interesantno je da je na poslednjem gostovanju u Minhenu, naš tim 1991. godine slavio sa 2:1 na Olimpijskom stadionu gde je nekada igrao Bajern golovima Pančeva i Savićevića. Potom je u Beogradu bilo 2:2 i Zvezda je prošla u finale gde je savladala Olimpik iz Marselja i osvojila titulu prvaka Evrope.\nŠto se taktike tiče, na temeljima dugogodišnjeg Gvardiolinog rada u klubu, ekipa i pod vođstvom Kovača igra raznovrstan, napadački fudbal, a tokom utaknice potenciraju i presing ali i posed lopte i žele totalnu kontrolu.\nNajznačajnija odlika ove Bajernove generacije je sposobnost i mogućnost da igraju u više različitih sistema i da promenu formacije prezentuju i tokom same utakmice.\nNeretko iz sistema sa četiri igrača u zadnjoj liniji, ostaju sa trojicom, pa i sa samo dvojicom igrača u defanzivi, gde je primetna odlična kretnja njihovih ofanzivnih bekova.\nIspred legendarnog golmana Nojera, najstandardniji igrači u odbrani su štoper Zile i desni bek Pavar koji je letos došao iz Štutgarta za 35 miliona Evra. Problem u sastavu imaju sa levim bekom Alabom koji se povredio na zagrevanju protiv Lajpciga i neće igrati protiv Crvene zvezde. Ipak, to ne bi trebalo da bude problem u formaciji Bajerna, iako je Alaba veoma bitan igrač u timu, jer su pored Pavara, Bavarci ovog leta doveli i Lukasa Ernandesa iz Atletiko Madrida - Francuski levi bek je plaćen čak 80 miliona Evra. U veznom redu, ekipi čvrstinu daje Kimih, koji uglavnom igra sa Tijagom Alakntarom ili Tolisoom. Navala je najveća uzdanica ovog tima. Na krilima su brzi Francuz Koman i spretni nemački reprezntativac Gnabri, dok iza najisturenijeg neprikosnovenog Levandovskog nastupa iskusni Tomas Miler. Na šest utakmica ove sezone dali su 15 a primili sedam golova - od tih 15 Levandovski je postigao čak osam golova i nema sumnje odakle preti najveća opasnost. Koman po potrebi može da igra na pozicijama oba krila, dok se Miler u slučaju promene sistema vrlo lako adaptira na igru sa tri igrača na sredini, gde ima mnogo više defanzivnog posla u odnosu na formaciju sa dvojicom centralnih veznih tokom koje je Miler pre svega orjentisan na razigravanje Levandovskog i postizanje golova iz drugog plana za šta je specijalista (to ga je proslavilo i u Nemačkoj ga zovu "Kralj slobodnog prostora").\nPosebna priča je najveća zvezda prelaznog roka u Nemačkoj, Brazilac Kutinjo, koji se još uvek adaptira na sistem i samu igru Bajerna, a ekipa će tokom sezobe verovatno morati da se adaprira i na njegov mogućnosti koje su ogromne, ali i sam stil igre Brazilca koji je posle fenomenalnih igara u Liverpuli, foživeo totalni debakl u Barseloni iz koje je došao na pozajmicu u Bajern. Kutinjo se nije snašao u društvu Mesija i Suareza u Barsi, a u Bajernu bi trebalo da bude čovek sa velikom slobodom u igri i momak koji će praviti prevagu u odsudnim trenucima najvažnijih utakmica. Još jedan igrač biće zaduzen upravo za promenu ritma u napadačkim akcijama tima - iskusni Hrvat Perišić koji je došao na pozajmicu iz Intera. Perišića koji ima žestoku konkurenciju na krilu u vidu Gnabrija i Komana, odlikuje ore svega odličan prvi korak, dobar dribling i strahovit završni udarac, a i ima mnogo više iskustva u bitnim mečevima i od Komana i od Gnavrija, te bi mogao biti Kovačev adut sa klupe.\nUtakmica prvog kola grupe B Lige šampiona između Bajerna iz Minhena i naše Crvene zvezde se igra u sredu od 20.55 č. na stadionu Alianc arena uz direktan prenos na prvom programu RTS-a.\n(utorak, 17. sep 2019, 00:31) - anonymous [neregistrovani]\nNaravno da jesu Научници произвели белу боју, бељу од снега, која може да замени клима-уређај\nDivne mirne Godine Šezdesete – decenija koja je zauvek promenila Beograd


Počela druga faza programa “Moja prva plata” u toku prijava zainteresovanih - Sandžak Haber - Sandžačke Internet Novine\nNaslovna Featured Istaknuto Počela druga faza programa “Moja prva plata” u toku prijava zainteresovanih\nPočela druga faza programa “Moja prva plata” u toku prijava zainteresovanih\nPrva faza realizacije programa uspešno je završena I oglašeno je preko 1700 pozicija. Iz nacionalne službe za zapošljavanje pozivaju mlade nezaposlene da se prijave na portalu Moja prva plata. Uslov je da kandidat bude mlađi od 30 godina, da ima stečeno srednje ili visoko obrazovanje i bez radnog iskustva. Iz Nacionalne službe za zapošljavanje pozivaju mlade da se uključe u ovaj program.\n“Nacionalna služba za zapošljavanje uspešno sprovodi sve aktivnosti u kontinuitetu koje se tiču realizacije programa “Moja prva plata”. Prva faza u realizaciji programa upravo je završena, a ona se ticala prijavljivanja naših poslodavaca preko portala “Moja prva plata”. Uspešno su verifikovane pozicije i one su vidljive na tom portalu. Mogućnost da se uključi u ovaj program steklo je preko 1480 poslodavaca koje je oglasilo više od 1770 pozicija za preko 2450 radnih mesta. Kao što smo i očekivali, imali smo veliko interesovanje za ovaj program. Isto tako je bilo i prošle godine i uspešno smo realizovali ovaj program”, rekla je portparol Nacionalne službe za zapošljavanje u Novom Pazaru.\n“Sve smernice registracije zainteresovani mogu naći na portalu “Moja prva plata”. Prvo i osnovno je da pripadaju statusu nezaposlenih lica i da su prijavljeni na evidenciji NSZ-a, da imaju ispod 30 godina života, da nisu prethodno bili uključeni u ovaj program, da nemaju radnog iskustva, ili ako ga imaju da to bude nešto manje od 6 mjeseci za poziciju za koju apliciraju. Mi smo već jednom isticali da je iznos izdvojenih sredstava za lica sa srednjim obrazovanjem 22.000, a za lica sa visokim obrazovanjem 26.000 dinara na mesečnom nivou i njih će finansirati Nacionalna služba devet meseci bez zasnivanja radnog odnosa.\nBojadžić je pozvala sve mlade koji ispunjavaju uslove da se uključe u ovaj program, da iskorisdte ovu priliku da se uspešno prijave na portal moja prava plata, jer će dobiti mogućnost da steknu dodatna znanja i veštine, svoje prvo radno iskustvo i mogućnost zasnivanja radnog odnosa, jer je cilj ovog projekta da se uposli što veći broj mladih ljudi sa evidencije NSZ-a.\nPrethodni tekstAMSS: Mokri kolovozi i radovi usporavaju saobraćaj\nSledeći tekst“Pluća su joj bila razorenaL” Trudnica koja je umrla od korone bila u 8. mesecu, beba na respiratoru


NIJE ISKLJUČENO Prvi čovjek NBA o mogućnosti da se američkoj ligi priključi šest evropskih klubova - Opcija\n18-01-2019 Košarka, Pocetna, Sport\nKošarka konstantno raste i razvija se, što u Evropi što u Americi, ali da li je realno to da najbolji timovi na svetu konačno igraju zajedno?\nEkspanzija NBA lige je nešto što je skoro svaki dan u mislima prvog čoveka NBA lige Adama Silvera, ali on ipak misli da smo još daleko od eventualnog spajanja.\nSilver je 2015. godine pričao o tome da je za NBA ekspanzija neminovna, ali da je još daleko od iste. Sada, četiri godine kasnije, Silver je imao vremena da dodatno razmisli.\nNBA košarka je sve popularnija i popularnija u Evropi, što zbog napretka društvenih mreža i interneta, što zbog sve većeg broja uspešnih Evropljana u toj ligi. Ipak, Silver ne misli da je došlo vreme da se NBA liga spoji sa nekim od najboljih evropskih ekipa.\nPrvi čovek NBA je zabrniut zbog “posledica koje bi silna putovanja, vremenske zone i ostale stvari ostavile na samim igračima”.\n“Sada znamo da veliki broj putovanja i promena u spavanju mogu da rezultuju povredama naših igrača”, rekao je Silver za “Business Insider”.\nSilver navodi da je, ipak, moguće stvaranje Evropske divizije koja bi se takmičila u okviru NBA lige i podsećala na već postojeće konferencije, ali bi ona bila znatno manjeg obima.\n“Možda postoji način da imamo Evropsku konferenciju koja bi bila zasebna, a onda putovala i u SAD. Napravili smo napredak u NBA, imamo neke veoma dobre timove ovde”, kazao je Silver.\nNacionalna košarkaška asocijacija SAD trenutno ima 30 ekipa i Silver ističe da ne želi da se to promeni. Čak iako bi se promenilo, vrlo je verovatno da bi neke države iz te zemlje dobile šansu pre nego Evropljana.\n“Jedan od glavnih problema za ekspanziju, kada bismo imali celu konferenciju u Evropi, jesu sastavi od 15 igrača. To bi značilo da bi ligi moralo da se priključi još 90 igrača (u slučaju od 6 timova), a za to, još uvek, nismo spremni. Ne želimo da ‘razredimo’ kvalitet NBA talenta. Moj fokus je na ligi od 30 ekipa”, jasan je Silver.


Skupštini predložena dva kandidata za izbor jednog člana Saveta REM-a\nNekoliko poslaničkih grupa u Skupštini Srbije predložilo je da za novog člana Saveta Regulatornog tela za elektronske medije (REM) bude izabrana Olivera Zekić iz Beograda ili Ervin H. Ćatović iz Novog Pazara, saopštio je danas Odbor Skupštine za kulturu i informisanje.\nOlivera Zekić je poliitčko-medijski konsultat, a Ervin H. Ćatović profesor Fakulteta umetnosti Univerziteta u Prištini sa sedištem u Kosovskoj Mitrovici.\nPostupak za izbor novog član REM-a započet je imajući u vidu da će 29. maja 2015. godine članu Saveta Živojinu Rakočeviću prestati mandat istekom vremena na koji je izabran, piše u saopštenju.\nOdbor je dodao da će biografije predloženih kandidata biti danas objavljene na sajtu pralamenta.\nProtekom roka od sedam dana, a u skladu sa postupkom predviđenim članom 11. Zakona o elektronskim medijima biće obavljen javni razgovor sa predloženim kandidatima a zatim će Skupština Srbije nakon rasprave izabrati člana REM-a većinom glasova svih narodnih poslanika, naveo je Odbor.\n"NE PADA MI NA PAMET" Opozcija je tražila smenu Olivere Zekić sa čela REM, a ona im je ovako odgovorila\nMekalister je poslao jasnu poruku opoziciji o BOJKOTU IZBORA, hoće li ga poslušati?\nIZBOR ZA PREDSEDNIKA PSG Trifunovića podržalo dve trećine odbora, ali zbog onoga što se dešavalo IZA KULISA trka je bila potpuno neizvesna\nPoslanik Demokratske stranke Radoslav Milojičić Kena izjavio je danas da zahteva od rukovodstva stranke hitan izlazak iz antievropskog Saveza za Srbiju, u koji, kako je rekao, građani odavno ne veruju.


Pozitivna ocena EU o sistemu akreditacije u Srbiji | ATS\nU dokumentu Evropske komisije „Serbia 2008 Progress Report“, objavljenom 5. novembra u Briselu, pozitivno je ocenjen sistem akreditacije u Srbiji. U delu izveštaja posvećenom evropskim standardima, a koji se odnosi na unutrašnje tržište i slobodni promet roba u Srbiji, analizirane su sektorske oblasti: standardizacija, akreditacija, metrologija, nadzor na tržištu, kao i zaštita potrošača.\nIzveštaj Evropske komisije bavi se analizom legislative, administrativnih kapaciteta, sektorskih strategija i politika Srbije, a kao i razvijanjem tržišta u odnosu na pravne tekovine EU (Acquis ), a u skladu sa Ugovorom o stabilizaciji i pridruživanju i primarnim ciljevima koje treba ostvariti prilikom pridruživanja EU.\nU oblasti ocenjivanja usaglašenosti i akreditacije napravljen je napredak, ocenjeno je u izveštaju, uzimajući u obzir znatno povećanje broja akreditovanih tela za ocenjivanje usaglašenosti (sa ranijih 61 na sadašnjih 325). Očekuje se da će uskoro biti usvojen i Zakon o tehničkim zahtevima za proizvode i ocenjivanju usaglašenosti, novi Zakon o akreditaciji, kao i nove procedure za imenovanje tela za ocenjivanje usaglašenosti.\nATS je značajno unapredilo svoje IT kapacitete izradom novog web portala i registrom akreditovanih organizacija i pojednostavilo naplatu troškova akreditacije, napominje se u izveštaju. Od ATS-a se očekuje razvijanje novih šema akreditacije, zašta je neophodno povećanje broja i stalno usavršavanje osoblja, kako bi na što bolji način odgovorili zahtevima koji se u procesu pridruživanja EU postavljaju pred njima.\nATS ubrzano radi na usklađivanju svoje regulative sa EA, u okviru pristupanja Srbije EU i STO, kao i na pripremi za što skoriju kolegijalnu proveru („peer assessment“) od stane EA. Potpisivanjem multilateralnih sporazuma sa članicama EA omogućiće se slobodan promet roba i usluga, a sertifikati i izveštaji naših laboratorija i organizacija biće u mogućnosti sa budu regionalno i svetski priznati što će doprineti lakšem protoku roba i usluga, kao i celokupnom ekonomskom razvoju.


SBIH: PONOVNO POKRETANJE SLUČAJA DOBROVOLJAČKA STVARA NEPOVJERENJE U NEZAVISNOST SUDA BIH | Hayat.ba\nPokušaj spriječavanja održavanja izbora, blokiranjem budžeta za njihovu organizaciju od strane HDZ-a BiH, jasno ukazuje ko blokira razvoj demokratije u Bosni i Hercegovini. Pored toga što se u propalom pokušaju izmjene Izbornog zakona HDZ BiH zalagao za etnokratiju umjesto evropsku demokratiju, sada blokira i iskazivanje slobodne volje građana. Ovim je još jednom pokazana pogubnost dugogodišnjeg prepuštanja finansijske vertikale na svim nivoima vlasti HDZ-u, što SBiH neće dozvoliti u budućnosti. I do sada su HDZ i Dragan Čović demonstrirali kako izgleda demokratija tamo gdje oni imaju moć, održavajući jednog gradonačelnika na vlasti u Mostaru punih 12 godina bez izbora, ili blokiranjem implementacije izbora iz 2018. godine pa imamo istu vladu u entitetu Federacija BiH 8 godina.\nŽalosno je da i predsjednik i Vlada Republike Hrvatske podržavaju takvu destruktivnu politiku u BiH koja destabilizuje cijeli region, a posebnu štetu nanosi odnosima dvije zemlje. Ako se tome doda i koordiniranje svih aktivnosti HDZ-a BiH sa čovjekom sa crne liste Amerike i Velike Britanije, Miloradom Dodikom, onda je jasno da su Dodik i Čović otvoreni protivnici NATO i EU integracija, a u korist razbijanja sigurnosti Evrope i Sjeveroatlanskog saveza. Jedini ispravan odgovor na takve aktivnosti jeste ubrzavanje procesa euroatlanskih integracija. Prioritet naše zemlje, posebno u novonastalim političkim okolnostima nakon invazije Rusije na Ukrajinu, mora biti punopravno članstvo u NATO savezu.\nBez sigurnosti u Bosni i Hercegovini, neće biti ni sigurnosti Jugoistočne Evrope, a znamo ko želi destabilizaciju. Ulaskom Bosne i Hercegovine u NATO poslala bi se jasna poruka Srbiji i njenim nalogodavcima, da trajno moraju odustati od pokušaja mjenjanja granica i otimanja teritorija od drugih država. Očigledno je da Srbija zajedno sa Dodikom intezivno radi na tome, posebno nakon 2014. godine kada je i počeo rat u Ukrajini”.\nIz Stranke za BiH navode da upravo zbog toga veoma važno jačanje nezavisnog sudstva koje će biti imuno na političke utjecaje i koje će sankcionisati političke aktere u slučajevima očiglednog kršenja zakona Bosne i Hercegovine što HDZ čini opstruiranjem održavanja izbora u skladu sa zakonom i nadležnostima Centralne izborne komisije.\nPored toga, primjer ponovnog pokretanja procesa u slučaju Dobrovoljačke ulice pokazuje intenciju revizije historije i mijenjanja karaktera rata u BiH. Presude u slučaju Dobrovoljačke, u Londonu 2010. godine i Beču 2011. godine, kao i presude iz Haga, jasno dokazuju da ne postoji ratni zločin. Ponovno pokretanje postupaka u Sudu BiH stvara dodatno nepovjerenje u nezavisnost sudskih institucija”.\nNa sjednici Predsjedništva stranke su donesene odluke koje se tiču pripreme dokumentacije i prijave za predstojeće izbore. U protekle dvije sedmice prikupljeno je 12 hiljada potpisa podrške za kandidaturu SBiH na predstojećim\nOpćim izborima. Stranka za BiH izlazi samostalno na izbore i imat će kandidate na svim nivoima.


Joksimović: Raduje politička volja da se otvori put dijalogu Srbije i Hrvatske\nBeta 19. juna 2016. 10:20\nSastanak predsednice Hrvatske Kolinde Grabar Kitarović i mandatara za sastav Vlade Srbije Aleksandra Vučića uliva nadu da će sporna pitanja biti rešavana razgovorima, a ne medjunarodnom arbitražom, ocenila je danas predsednica Centra za spoljnu politiku Aleksandra Joksimović.\nJoksimović je za RTS rekla da je susret Vučića i Kolinde Kitarović prvi pozitivan znak u relaksaciji odnosa dve zemlje radikalizovanih u izbornoj kampanji u Hrvatskoj u kojoj su Srbi bili presudna tema.\n„Posle ozbiljne nestabilnosti u Hrvatskoj i pada vlade ovo je dobar trenutak za razgovore, da dodje do relaksacije odnosa i da se okrenemo rešavanju otvorenih pitanja“, rekla je Joksimović i dodala da „zaista raduje ideja da će politička volja otvoriti put dijalogu“.\nPrema njenim rečima ta inicijativa i susret daju nadu da će sledeća predizborna kampanja biti obojena drugim tonovima i da će kroz bilateralne razgovore biti rešavane sporne teme.\n„Verujem da je javnost doboro pripremljena, da su ključni politički akteri dali pozitivne ocene, verujem da će politička tenzija u Hrvatskoj opasti i da će iz predizborne kampanje Srbi kao tema izostati“, navela je ona.\nJoksimović je ocenila da je predstojeći važan susret Vučića i Kitarović prvi pozitivan znak u odnosima dve zemlje, posle činjenice da je tema Srbije i Srba bila presudna u nedavnim izborima u Hrvatskoj.\n„Sutra će biti iskazana dobra politička volja obe strane da se krene u direko rešavanje otvorenih problema“, rekla je Joksimović i podsetila da je u najavi susreta rečeno da će se medjunaronda arbitraža uključiti u rešavanje spornih pitanja tek ako ne dodje do rešenja na ovaj način.\nUpitana da li će susret doprineti da više ne bude situacija u kojoj bi Hrvatska mogla da blokira put Srbije ka EU, kao u slučaju poglavlja 23, Joksimović je rekla da veruje da se to više neće dogadjati.\n„Mislim da je Hrvatska pretrpela ozbiljne kritike zbog poglavlja 23 i pokušaja revizije istorije. U tom kontekstu čini se da je odredjena vrsta diplomatskih pritiska uticala da ovakva retorika splasne i da se pokaže volja da se dijalgom rešvaju sva sprona pitanja“, rekla je Joksimović.\nJokismović je dodala da se problemi neće rešiti samo sutrašnjim susretom dva zvaničnika, ali da on otvara mogućnost i nadu da je do rešenja moguće doći dijalogom.\nKitarović i Vučić trebalo bi sutra u Subotici da potpišu Deklaraciju o unapredjenju odnosa i rešavanju otvorenih pitanja Srbije i Hrvatske, a neka od njih se tiču sukcesije, granice na Dunavu, nestalih, položaja Srba u Hrvatskoj i Hrvata u Srbiji, a planirano je da posete i Vukovar.


M. K. 23. januara 2017. 15:42\nSud u Beču osudio je danas jednog 23-ogodišnjeg Austrijanca na tri godine zatvora zbog povezivnja sa teroristima.\nPrema optužnici, osuđeni je pokušao da se priključi u Siriji radikalno islamističkoj Džabat Fataj al Šam, koja je ranije bila poznata kao Nusra Front.\nOn je 23.jula prošle godine uhapšen od strane turske policije u gradu Antakja na granici sa Sirijom, i nakon trodnevnog pritvora izručen Austriji.\nPrema tužilaštvu, on je pokušao da sledi svog najboljeg prijatelja, koji je krajem maja iz Beča pošao za Siriju i koji je dospeo na ratište.\nU Siriji je njegov prijatelj, rodom iz Avganistana, prošao obuku i onda pozvao svog druga iz Beča da mu se priključi.\n„Poslao mi je fotografije sa zalaskom sunca i pričao kako je lepo i mirno tamo“, rekao je osuđeni pred sudom.\nZbog toga se odlučio da mu se priključi, ali navodno ne da ratuje, već da pomaže ljudima u nevolji, pozivajući se na Kuran u kojem stoji da se ne smeju ubijati ljudi.\nMeđutim, tu teoriju pobio je jedan njegov raniji prijatelj koji je preneo da je 23-ogodišnjak najavljivao pred polazak na put da će se boriti u Siriji, a i njegovi profili na socijalnim medijima ukazuju da je radikalizovan.\nInače optuženi je rodom iz Pakistana, ali je sa pet godina došao sa roditeljima u Austriju, gde je završio školu i dobio državljanstvo.\nPre četiri godine on je jedanaest meseci boravio u Pakistanu gde je posećivao školu Kurana.\nTada se, kako pretpostavlja tužilaštvo, radikalizovao i potom došao u Beč gde je primenjivao fundamentalistički pristup veri, te tražio džamije koje su poznate po ovakvom vidu propovedi.\nTakođe se odevao po Kuranu i na ulici zastavljao muslimane kako bi im preneo svoje viđenje islama.\nSredinom jula je dao otkaz, pošto je radio u obezbeđenju objekata i kupio avionsku kartu za Istanbul, odakle ga je jedan taksista, koga je angažovao njegov prijatelj iz Sirije, odvezao do poganičnog regiona.\nTurske vlasti su saznale o namerama Austrijanca da se priključi terorističkoj organizaciji i uhapsile su ga pre prelaska granice.\nSuđenje je proteklo uz povećane mere bezbednosti, te su naoružani pripadnici policije čuvali sudnicu u kojoj je sudija izrekao presudu, a a neki od pripadnika specijalne policije su čak bili i u samoj sudnici.


Damjanović (SRS): Smanjenje podsticaja za poljoprivrednike pokazuje nebrigu države\nBeta 2. marta 2021. 09:40\nFunkcioner Srpske radikalne stranke (SRS) Miljan Damjanović izjavio je danas da su Ministarstvo poljoprivrede i Vlada Srbije pokazali „nebrigu“ prema poljoprivrednim proizvodjačima izmenom uredbe o raspodeli podsticaja u poljoprivredi, kojom se 2021. godine opredeljuje manje novca nego prethodne godine.\nDamjanović je u video izjavi koja je dostavljena agenciji Beta naveo da je predvidjeni podsticaj za poljoprivrednike prošle godine bio 5.200 dinara, dok će za ovu godinu biti 4.000 dinara.\n„Sada se poljoprivredni proizvodjači susreću sa novim problemom, naši poljoprivrednici će doživeti krah. Ni manje ni više nego za čak 300 miliona (dinara) su smanjili novac za mere ruralnog razvoja“, kazao je Damjanović.\nPrema njegovim rečima resorno ministarstvo je reagovalo na inicijativu SRS da se hitno pomogne proizvodjačima mesa i krompira „i kratkotrajno su rešili problem“, ali ne i dugoročno, a za sve je „kriv“ Sporazum o stabilizaciji i pridruživanju koji je potpisan sa EU.\n„Dok se ne prekine strmoviti put ka EU, dok se ne stavi tačka na takve ugovore koje su potpisivali tokom tog puta, gradjani neće bolje živeti“, rekao je Damjanović.


Drogba završava karijeru sledeće godine u Finiksu - SPORTSKI ŽURNAL\nJedan od najboljih golgetera prethodne dve decenije Didije Drogba objavio je da će krajem naredne godine završiti fudbalsku karijeru\nDrogba trenutno nastupa za američki Finiks Rising, čiji je suvlasnik, i planira da odigra još jednu sezonu u SAD, od marta do novembra sledeće godine.\nSnažni napadač iz Obale Slonovače, koji se proslavio u Čelsiju, u martu puni 40. rođendan.\n- Sledeća sezona biće mi poslednja u karijeri. U jednom trenutku moram da kažem da je kraj i okrenem se drugim projektima - rekao je Drogba.\nDrogba je za devet godina iz dva mandata u Čelsiju postigao 164 gola na 381 utakmici i osvojio četiri titule Premijer lige, četiri FA kupa, tri Liga kupa, Ligu Evrope i Ligu šampiona odlučujućim pogotkom u penal u seriji u finalu protiv minhenskog Bajerna.\nTokom karijere igrao je za Le Man, Gengan, Marselj, Šangaj Šenhua, Galatasaraj i Montreal, a u Finiksu je od aprila ove godine.


Počela gradnja novog bloka TE „Kostolac B3″ | Energetski portal Srbije\nPočela gradnja novog bloka TE „Kostolac B3″\nPredsednica Vlade Republike Srbije Ana Brnabić izjavila je danas, prilikom polaganja kamena temeljca za izgradnju novog bloka u Termoelektrani „Kostolac“, da u ovom trenutku Srbija i Kina imaju zajedničke projekte u vrednosti od šest milijardi dolara. Brnabić je navela da je izgradnja novog bloka „Kostolac B3″ najveća investicija u domaćem energetskom sektoru u poslednje tri decenije. Ona je, takođe, najavila da će se u Budimpešti sastati sa premijerom Kine i da će potpisati dva nova ugovora – jedan o izgradnji toplovoda Obrenovac–Beograd i drugi o izgradnji Koridora 11 Preljine–Požega.\nMinistar rudarstva i energetike u Vladi Republike Srbije Aleksandar Antić istakao je da je ovo značajan dan za Srbiju, koja pokazuje da nastavlja da radi na razvijanju svog elektroprivrednog sistema, ali i da ima sve pretpostavke za privredni rast. Imamo sve dozvole i ovo će biti najsavremenije postrojenje po najvišim ekološkim standardima. To je, nakon tri decenije, najveći objekat koji gradimo u Srbiji, a energetski sektor je sektor sa najviše investicija, čija je visina gotovo tri milijarde evra, naglasio je ministar. On je poručio da je energetski sistem u Srbiji stabilan, kao i da se danas gradi oko hiljadu megavata u Srbiji, što pokazuje energetsku nezavisnost naše zemlje.\nVršilac dužnosti generalnog direktora EPS-a Milorad Grčić istakao je da je ovo veliki dan ne samo za Elektroprivredu Srbije, već i za celokupnu privredu u zemlji, jer čitav region sada postaje veliko i aktivno gradilište, a novi blok označiće proširenje kapaciteta EPS-a za pet odsto. Ukupna vrednost investicije je, kako je naglasio, 715 miliona dolara, pri čemu su oba bloka termoelektrane Kostolac modernizovana, a i proces odsumporavanja je uspešno završen.\nPotpredsednik kineske kompanije „China Machinery Engineering Corporation“ (CMEC) Tong Zigang rekao je da će ova firma na srpskom tržištu poštovati ugovor i srpske zakone, kao i lokalne običaje.\nAmbasador Kine u Srbiji Li Mančang preneo je pozdrave i čestitke predstavnika kineskog parlamenta povodom početka realizacije ovog projekta. Saradnja sa Srbijom je dobar primer saradnje Kine sa zemljama u regionu, naveo je ambasador Li, izrazivši zahvalnost Vladi Srbije na tome što su kineskoj kompaniji dali priliku da radi na ovom projektu, ali i uverenje da će ta firma poštovati rokove i raditi kvalitetno.\nOvom događaju prisustvovali su i ministar rudarstva i energetike u Vladi Republike Srbije Aleksandar Antić, ambasador NR Kine u Srbiji Li Mančang i vršilac dužnosti generalnog direktora EPS-a Milorad Grčić.\nNovi blok „Kostolac B3“, snage 350 megavata, najveća je investicija u domaćem energetskom sektoru i prvo veliko energetsko postrojenje koje se gradi u Srbiji posle gotovo tri decenije. Očekivana godišnja proizvodnja iznosiće približno 2,5 milijardi kilovat-časova električne energije. Vrednost izgradnje novog bloka „Kostolac B3“, zajedno sa partnerima iz NR Kine, iznosiće 613 miliona dolara, dok ukupna vrednost druge faze projekta modernizacije TE „Kostolac B“ iznosi 715,6 miliona dolara, a trebalo bi da bude završen 2020. godine. Ukupno 85 odsto novca za finansiranje projekta obezbeđeno je iz dugoročnih kredita kineske Eksim banke, dok 15 odsto sredstava obezbeđuje EPS. Rok otplate je 20 godina, uključujući grejs period od sedam godina i fiksnu kamatu od 2,5 odsto godišnje.


Boris Tadić napljuvao Vučića: Otkazivanje vežbe sa Belorusijom svedoči kolike su implikacije Vašingtonskog sporazuma! | Vestinet.rs\nPočetna AKTUELNO\tBoris Tadić napljuvao Vučića: Otkazivanje vežbe sa Belorusijom svedoči kolike su implikacije Vašingtonskog sporazuma!\nBoris Tadić napljuvao Vučića: Otkazivanje vežbe sa Belorusijom svedoči kolike su implikacije Vašingtonskog sporazuma!\nOn je ocenio da ta činjenica svedoči o tome kolike su implikacije Vašingtonskog sporazuma, koliko je “nepromišljenosti u njegovom stvaranju bilo i koliko ćemo imati spoljnopolitičkih i bezbednosnih posledica u neposrednoj budućnosti”.\nPetar Strugar dobio pesnicu u glavu!\nBivši predsednik Srbije Boris Tadić rekao je za N1 da je vežba sa Belorusijom planirana na pogrešan način, jer se moglo pretpostaviti da saradnja sa takvom zemljom može predstavljati politički problem.\n“Odluka da se ne učestvuje u vojnoj vežbi dan ili dva pre nego što se vežba održava na kojoj treba da učestvuju Rusija i Belorusija, deluje krajnje neozbiljno.\nTo je kao otkazivanje zajedničkog susreta običnih ljudi nekoliko minuta pred taj susret, to baš tako izgleda”, rekao je Tadić.


SEEbiz.eu / SI / Hemofarm najavljuje nove investicije u Srbiji\nDatum objave: 28.09.2018. - 13:42:46\nVRŠAC - Generalni direktor Hemofarma Ronald Zeliger je kazao da se u pogonima te farmaceutske kompanije proizvodi čak 60% svih proizvoda nemačke Stade u čijem je sistemu.\n- Velika je stvar kada kompanija iz male zemlje na istoku Evrope čini toliko važan segment u poslovanju internacionalnog koncerna, jednog od najvećih eropskih proizvođača generičkih lekova. Naša je obaveza da to poverenje opravdamo - kazao je Zeliger u intervjuu za današnje Večernje novosti.\n- U ovom trenutku ne bih otkrivao o čemu se radi, jer je u toku izrada projekta i planova, ali ubeđen sam da ćemo za otprilike godinu dana moći više detalja ovim povodom da iznesemo - kazao je Zeliger.\n- Važno je da država podrži domaću industriju jer se to višestruko vraća - rekao je Zeliger i ocenio da "podržavajući domaće proizvodjače i domaća istraživačka odeljenja država podržava sebe".\n- Moja preporuka je da se na licu mesta uvere kakva je ovo zemlja za poslovanje. Ovde sam već više od sedam godina i smatram da je Srbija dobra ne samo za posao već i za život - kazao je generalni direktor Hemofarma i potpredsednik Štada grupe.